
ԿԱՐԳ

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԿԱՌՈՒՑԱՊԱՏՄԱՆ ՆՊԱՏԱԿՈՎ ԹՈՒՅԼՏՎՈՒԹՅՈՒՆՆԵՐԻ ԵՎ ԱՅԼ ՓԱՍՏԱԹՂԹԵՐԻ ՏՐԱՄԱԴՐՄԱՆ

I. ԸՆԴՀԱՆՈՒՐ ԴՐՈՒՅԹՆԵՐ

1. Սույն կարգով  կարգավորվում են Հայաստանի Հանրապետությունում բնակելի, հասարակական, արտադրական նշանակության օբյեկտների և դրանց համալիրների կառուցապատման նպատակով թույլտվությունների և այլ փաստաթղթերի տրամադրման հետ կապված հարաբերությունները: 

2. Կառուցապատման նպատակով թույլտվությունները և այլ փաստաթղթերը տրամադրվում են երեք հաջորդական փուլերով` նախագծման թույլտվություն (կամ ճարտարապետահատակագծային առաջադրանք), շինարարության թույլտվություն և շահագործման թույլտվություն (կամ ավարտված շինարարության շահագործման փաստագրում), եթե սույն կարգով այլ բան նախատեսված չէ: 

3. Կառուցապատման նպատակով թույլտվությունների և այլ փաստաթղթերի տրամադրման ընթացակարգերը և դրանց հետ փոխկապակցված գործառույթները տարբերակվում են, կախված օբյեկտի ռիսկայնության աստիճանից` սույն կարգով սահմանված պահանջներին համապատասխան:

II. ԿԱՐԳՈՒՄ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ

4. Սույն կարգի իմաստով օգտագործվող հասկացություններն են՝

բազմակի օգտագործման օրինակելի նախագծեր - քաղաքաշինության բնագավառի պետական լիազորված մարմնի կողմից կիրարկման մեջ դրված ճարտարապետաշինարարական նախագծեր, որոնք կարող են օգտագործվել տարբեր կառուցապատողների կողմից` իրենց ցանկությամբ.
երաշխավորագիր - Հայաստանի Հանրապետության օրենսդրության և նորմատիվատեխնիկական փաստաթղթերի պահանջներին համապատասխանության վերաբերյալ նախագիծը թողարկող կամ շինարարական աշխատանքների պատասխանատու կապալառուի երաշխավորության պայմանագիր.
իրավասու մարմին - կառուցապատման նպատակով թույլտվություններ և այլ փաստաթղթեր տրամադրող այն համայնքի ղեկավարը (Երևան քաղաքում՝ օրենքով նախատեսված դեպքերում նաև վարչական շրջանի ղեկավարը), որի վարչական սահմաններում է գտնվում կառուցապատվող անշարժ գույքը (հողամասը, շենքը, շինությունը).
ծանուցում – դիմողին (հայտատուին) պատշաճ ձևով (էլեկտրոնային համակարգի միջոցով առաքված կամ ստորագրությամբ առձեռն հանձնված, կամ պատվիրված նամակով ուղարկված) ներկայացված տեղեկատվություն.
կառուցապատման թույլտվություններ և այլ փաստաթղթեր - քաղաքաշինական գործունեություն իրականացնելու նպատակով իրավասու մարմնի կողմից կառուցապատողին տրվող թույլատվական փաստաթղթերի համակարգ, ներառյալ՝ նախագծման թույլտվություն (կամ ճարտարապետահատակագծային առաջադրանք), շինարարության թույլտվություն և շահագործման թույլտվություն (կամ ավարտված շինարարության շահագործման փաստագրում).
կառուցապատման (ծավալատարածական) չափորոշիչներ – համայնքի տարածական պլանավորման փաստաթղթերով ամրագրված պահանջներին համապատասխան՝ կառուցապատման բնույթն ու օգտագործման աստիճանն արտահայտող համակողմանի ցուցանիշներ (կառուցապատման խտության գործակից, շենքերի ու շինությունների բարձրություն, կառուցապատված, կանաչապատ մակերեսների հարաբերակցություն և այլն).
կառուցապատող - քաղաքաշինական գործունեություն իրականացնող` անշարժ գույքի սեփականատեր հանդիսացող կամ այն փոփոխելու իրավունք ունեցող անձ.
համայնքի տարածական պլանավորման (կամ քաղաքաշինական ծրագրային)  փաստաթղթեր - համայնքի (բնակավայրի) գլխավոր հատակագիծ և քաղաքաշինական գոտիավորման նախագիծ.
հիմնական (կապիտալ) շենք, շինություն – երկարատև շահագործման համար նախատեսված և հողի հետ անխզելիորեն կապակցված` վերգետնյա և ստորգետնյա (կամ միայն ստորգետնյա) կառուցվածքներ ունեցող շինարարական օբյեկտ, որի տեղափոխումն անհնարին է առանց անհամաչափ վնաս հասցնելու այդ օբյեկտի կամ դրա մասերի ամբողջականությանն ու հողի ծածկույթին.
ճարտարապետական մրցույթ – կառուցապատման լավագույն լուծումների ընտրության նպատակով կառուցապատողի կողմից հայտարարվող ճարտարապետական հրապարակային մրցույթ, որի անցկացման միջոցով ձեռք է բերվում օբյեկտի նախագծային փաստաթղթերի մշակման իրավունքը.
մասնագիտական եզրակացություն - պատմամշակութային հուշարձանների պահպանության և օգտագործման, քաղաքաշինության և ճարտարապետության, առողջապահության (սանիտարահիգիենիկ փորձաքննություն), հրդեհային և տեխնիկական անվտանգության, տրանսպորտային անվտանգության և այլ ոլորտների` օրենքով նախատեսված դեպքերում պետական կառավարման համապատասխան լիազորված մարմինների կողմից տրվող եզրակացություն.
մատակարար կազմակերպություններ - ինժեներական սպասարկում իրականացնող ջրամատակարարման և ջրահեռացման, էլեկտրամատակարարման, գազամատակարարման, հեռահաղորդակցության ոլորտներում սպասարկման ծառայություններ մատուցող կազմակերպություններ.
նախագծման թույլտվություն կամ ճարտարապետահատակագծային առաջադրանք - փաստաթուղթ, որը սահմանում է քաղաքաշինական գործունեության տվյալ օբյեկտին ներկայացվող նախագծման պարտադիր պահանջները, պայմաններն ու սահմանափակումները.
շահագործման թույլտվություն կամ ավարտված շինարարության շահագործման փաստագրման ակտ – փաստաթուղթ, որը հավաստում է ավարտված շինարարական օբյեկտը (շենքեր, շինություններ, դրանց վերակառուցում, վերականգնում, ուժեղացում և բարեկարգում)` դրա գործառնական նշանակությամբ շահագործվելու իրավունքը.
շինարարության (տեղադրման) թույլտվություն - փաստաթուղթ, որը հաստատում է կառուցապատողի՝ ինչպես նոր կառուցապատման նպատակով սահմանված կարգով տրամադրված հողամասում, այնպես էլ գոյություն ունեցող շենքերում և շինություններում որոշակի շինարարական գործունեություն  իրականացնելու  կամ ոչ հիմնական շինություն տեղադրելու իրավունքը.
ոչ հիմնական շինություններ - առևտրի, սպասարկման, կենցաղային և այլ նպատակներով օգտագործվող շինություններ, որոնք տեղադրվում են հողի մակերեսին (հողի մակերեսի բարեկարգման ծածկույթի վրա), հողի մեջ չունեն հիմքեր, չեն պահանջում թաց շինարարական պրոցեսներ և անհրաժեշտության դեպքում կարող են անջատվել հողից` առանց էական վնաս հասցնելու հողի ծածկույթին կամ այդ շինությանը.
տեխնիկական պայմաններ - ինժեներական ենթակառուցվածքի համակարգերին միանալու նախագծման պայմաններ, որոնք տրվում են մատակարար կազմակերպությունների կողմից իրավասու մարմնին` վերջինիս հարցման հիման վրա.
քաղաքաշինական փաստաթղթերի փորձաքննություն  (փորձագիտական եզրակացություն) - նախագծային փաստաթղթերով ընտրված լուծումների` Հայաստանի Հանրապետության oրենսդրության և նորմատիվատեխնիկական փաստաթղթերի պարտադիր պահանջներին համապատասխանության վերաբերյալ լիցենզավորված կազմակերպության կողմից տրվող եզրակացություն.
քաղաքաշինության բնագավառի «սերտիֆիկակցված» արտադրանք - Հայաստանի Հանրապետության սահմաններից դուրս իրականացված և օրենքով սահմանված կարգով համապատասխանության գնահատման ճանաչում ստացած ճարտարապետաշինարարական նախագիծ և (կամ) շիանարարական կոնստրուկտիվ համակարգի մասեր.
քանդման (ապամոնտաժման) թույլտվություն - փաստաթուղթ, որը հաստատում է սեփականատիրոջ կամ նրա կողմից սահմանված կարգով լիազորված անձի` շենքերն ու շինությունները քանդելու (ապամոնտաժելու) իրավունքը:

5. Սույն կարգում օգտագործվող այլ հասկացությունները կիրառվում են «Քաղաքաշինության մասին», «Տեղական ինքնակառավարման մասին» Հայաստանի Հանրապետության օրենքների, այլ օրենքների և իրավական ակտերի իմաստով:

III. ԿԱՌՈՒՑԱՊԱՏՄԱՆ ԳՈՐԾԸՆԹԱՑԻ ԻՐԱԿԱՆԱՑՄԱՆ ՀԻՄՆԱԿԱՆ ՊԱՅՄԱՆՆԵՐԸ

6. Կառուցապատման նպատակով քաղաքաշինական գործունեությունն իրականացվում է համայնքի գլխավոր հատակագծով և գոտիավորման նախագծով սահմանված հողի նպատակային ու գործառնական նշանակությանը, կառուցապատման (ծավալատարածական) չափորոշիչներին, Հայաստանի Հանրապետության  օրենսդրության ու նորմատիվատեխնիկական փաստաթղթերի պահանջներին համապատասխան` կառուցապատողին սեփականության կամ այլ (կառուցապատման իրավասություն տվող) իրավունքով պատկանող հողամասում:

7. Համայնքի տարածական պլանավորման փաստաթղթերի բացակայության դեպքերում կառուցապատման ընթացակարգն իրականացվում է Հայաստանի Հանրապետության  կառավարության 1998 թվականի հուլիսի 30-ի N479 որոշմամբ սահմանված կարգով:

8. Քաղաքաշինական փաստաթղթերի մշակումը, փորձաքննությունը, շինարարության իրականացումը, շինարարության որակի տեխնիկական հսկողությունը, ինժեներական հետազննումը և շենքերի ու շինությունների տեխնիկական վիճակի հետազննությունը կարող են կատարել միայն համապատասխան գործունեություն իրականացնելու լիցենզիա ունեցող անձինք` «Լիցենզավորման մասին» Հայաստանի Հանրապետության օրենքով և դրանց կիրարկումն ապահովող Հայաստանի Հանրապետության կառավարության 2009 թվականի հուլիսի 2-ի N774-Ն, 2011 թվականի ապրիլի 7-ի N510-Ն, 2009 թվականի հուլիսի 2-ի N777-Ն, 2009 թվականի հուլիսի 2-ի N775-Ն որոշումներով սահմանված կարգով:

9. Համայնքի վարչական uահմաններում կառուցապատման նպատակով թույլտվությունները և այլ փաստաթղթերը (այսուհետ` կառուցապատման թույլտվություններ) տալիu է համայնքի ղեկավարը, իսկ «Երևան քաղաքում տեղական ինքնակառավարման մասին» Հայաստանի Հանրապետության օրենքով նախատեսված դեպքերում` նաև Երևանի վարչական շրջանի ղեկավարը (այսուհետ` իրավասու մարմին), բացառությամբ Հայաստանի Հանրապետության կառավարության 2012 թվականի մարտի 29-ի N378-Ն որոշմամբ հաստատված կարգով նախատեսված դեպքերի: Կառուցապատման թույլտվությունները տրամադրվում են (կամ մերժվում են` դրանց տրամադրման համար սույն կարգով նախատեսված ժամկետներում) իրավասու մարմնի որոշմամբ` «Վարչարարության հիմունքների և վարչական վարույթի մասին» ՀՀ օրենքի պահանջներին համապատասխան:

10. Ճարտարապետաշինարարական նախագծերի համապատասխանությունը Հայաստանի Հանրապետության  օրենսդրության և նորմատիվատեխնիկական փաստաթղթերի պահանջներին` կախված շինարարական օբյեկտի ռիսկայնության աստիճանից (կատեգորիայից), ապահովվում է աշխատանքը թողարկող պատասխանատու կապալառուի երաշխավորագրով կամ քաղաքաշինական փորձաքննություն իրականացնող կազմակերպության փորձագիտական եզրակացությամբ` սույն կարգով և Հայաստանի Հանրապետության  կառավարության 2015 թվականի ….. ...-ի  N…. որոշման N2 Հավելվածով (այսուհետ՝ N2 Հավելված) սահմանված պահանջներին համապատասխան:
  
11. Սույն կարգով նախատեսված բոլոր թույլտվությունները, համաձայնեցումները, եզրակացությունները, ակտերը և այլ փաստաթղթերը վավերացվում են դրանք տրամադրող համապատասխան անձանց ստորագրությամբ ու կնիքով (եթե կնիք առկա է) կամ էլեկտրոնային ստորագրությամբ: 

12. Նախագծին և նորմատիվատեխնիկական փաստաթղթերի պահանջներին շինարարական աշխատանքների համապատասխանությունն ապահովվում է շինարարական աշխատանքներն իրականացնող կապալառուի (ենթակապալառուի) և տեխնիկական հսկողություն (օրենքով կամ պայմանագրով նախատեսված դեպքերում` նաև հեղինակային հսկողություն) իրականացնող կազմակերպության (կազմակերպությունների) կողմից կամ Հայաստանի Հանրապետության կառավարության 2015 թվականի ….. …-ի  N… որոշման N4 Հավելվածով (այսուհետ՝ N4 Հավելված) սահմանված միջին ռիսկայնության աստիճանի դասակարգում ունեցող (Il կատեգորիայի) պարզ և փոքրածավալ օբյեկտների համար` միայն շինարարական աշխատանքներն իրականացնող կապալառուի կողմից:

13. Ավարտված շինարարական օբյեկտի, ինչպես նաև ինժեներական ենթակառուցվածքի ցանցերին օբյեկտի միացումները և ինժեներական համակարգերի փորձարկումների արդյունքների համապատասխանությունը հաստատված նախագծին և նորմատիվատեխնիկական փաստաթղթերի պահանջներին և ստանդարտներին հավաստվում է ավարտված շինարարությունն ընդունող հանձնաժողովի ակտով և փաստագրվում շահագործման թույլտվությամբ (ավարտված շինարարության փաստագրման ակտով):

14. Հայաստանի Հանրապետության միջպետական և հանրապետական նշանակության ընդհանուր օգտագործման պետական ավտոմոբիլային ճանապարհներին հարող տարածքներում կառուցապատման կանոնակարգման միջոցառումներն իրականացվում են Հայաստանի Հանրապետության կառավարության 2005 թվականի դեկտեմբերի 29-ի N2404-Ն որոշմամբ սահմանված կարգով: 

15. Հայաստանի Հանրապետության կառավարության 2009 թվականի հունիսի 26-ի N728-Ն որոշմամբ առանձնացված` քաղաքաշինական գործունեության հատուկ կարգավորման օբյեկտների տարածքներում քաղաքաշինական գործունեությունն իրականացվում է Հայաստանի Հանրապետության կառավարության 2009 թվականի հունիսի 26-ի N792-Ն որոշմամբ սահմանված կարգով:

16. «Սևան» ազգային պարկի տարածքում քաղաքաշինական գործունեությունն իրականացվում է Հայաստանի Հանրապետության կառավարության 2008 թվականի դեկտեմբերի 18-ի N1563-Ն որոշմամբ սահմանված կարգով:

17. Քաղաքաշինական գործունեության տեսչական պետական վերահսկողությունն իրականացվում է Հայաստանի Հանրապետության քաղաքաշինության նախարարության աշխատակազմի քաղաքաշինական պետական տեսչության (այսուհետ` քաղաքաշինական պետական տեսչություն) կողմից` ռիսկի վրա հիմնված ստուգումների միջոցով` օրենքով և Հայաստանի Հանրապետության կառավարության 2014 թվականի հունվարի 16-ի N55-Ն որոշմամբ սահմանած կարգով: 

18. Իրավասու մարմնի կողմից կառուցապատման թույլտվություններ ստանալու նպատակով ներկայացված հայտը (դիմումը) մերժելու վերաբերյալ որոշումը և օրենքով սահմանված դեպքերում` համապատասխան լիազորված մարմնի բացասական մասնագիտական եզրակացությունը պետք է պարունակեն մերժման հիմքերն ու հիմնավորված լինեն համապատասխան իրավական ակտերին հղումով:

19. Կառուցապատման թույլտվությունների տրամադրման համար օրենքով և սույն կարգով նախատեսված ժամկետներում իրավասու մարմինը պատշաճ ձևով ծանուցում է կառուցապատողին համապատասխան թույլտվության (նախագծման կամ շինարարության, կամ շահագործման թույլտվություններ) մասին որոշման ընդունելու մասին` «Վարչարարության հիմունքների և վարչական վարույթի մասին» Հայաստանի Հանրապետության օրենքով սահմանված կարգով: 

20. Քաղաքաշինության բնագավառում իրավախախտումների համար պատասխանատվությունը սահմանվում է օրենքով:

21. Կառուցապատման թույլտվությունների տրամադրման ժամանակ ծագող վեճերը, այդ թվում` սույն կարգի 22-րդ և 23-րդ կետով սահմանված փոխհատուցման ձևերի և չափի անհամաձայնության դեպքում, լուծվում են օրենքով սահմանված կարգով:

22. Կառուցապատողը` նախքան շինարարություն սկսելը, ինչպես նաև դրա ընթացքում պարտավոր է օրենքով սահմանված կարգով` հասցվելիք վնասների փոխհատուցման համար համաձայնության գալ կառուցապատման կամ քանդման հետևանքով վնասներ կրող սուբյեկտների հետ:

23.  Եթե ինժեներական ենթակաոուցվածքների ստեղծման (մոնտաժման, վերանորոգման, վերականգնման և այլն) նպատակով պետությանը կամ համայնքին սեփականության իրավունքով պատկանող հողամասում կամ ընդհանուր օգտագործման տարածքում (հող, փողոց, մայթ և այլն) իրանանացվելու են քանդման աշխատանքներ, ապա կառուցապատողները կամ մատակարարները կրում են պետության կամ համայնքին պատճառած օրենքով սահմանված կարգով վնասները հատուցելու պարտավորություն` հողամասը կամ ընդհանուր օգտագործման տարածքները նախկին վիճակում և իրավասու մարմնի թույլտվությամբ սահմանված ժամկետներում չվերականգնելու համար: Ընդ որում, ենթակառուցվածքների ընթացիկ (ոչ անհետաձգելի) վթարավերականգնողական աշխատանքները կատարվում են իրավասու մարմնի  հետ համաձայնեցնելուց հետո:

24. Կառուցապատման թույլտվությունների փոփոխությունները կատարվում են դրանց տրամադրման համար սույն կարգով նախատեսված ընթացակարգերին համապատասխան։

25. Կառուցապատվող հողամասի գործառնական և (կամ) նպատակային նշանակության փոփոխությունները կատարվում են Հայաստանի Հանրապետության կառավարության 2011 թվականի դեկտեմբերի 29-ի N1920-Ն կամ Հայաստանի Հանրապետության կառավարության 2011 թվականի դեկտեմբերի 29-ի N1918-Ն կամ Հայաստանի Հանրապետության կառավարության 1998 թվականի հուլիսի 30-ի N479 որոշումներով սահմանված կարգով` կախված տվյալ համայնքի գլխավոր հատակագծի առկայության կամ բացակայության հանգամանքից:

IV. ՇԻՆԱՐԱՐԱԿԱՆ ՕԲՅԵԿՏՆԵՐԻ ԴԱՍԱԿԱՐԳՈՒՄԸ

26. Հայաստանի Հանրապետությունում շինարարության օբյեկտները, ելնելով դրանց ծավալից, նշանակությունից, կարևորությունից ու բարդությունից, ինչպես նաև մարդկանց և շրջակա միջավայրի անվտանգությունից, ըստ ռիսկայնության աստիճանի դասակարգվում են հետևյալ հինգ կատեգորիաների՝

1) ցածր ռիսկայնության աստիճանի օբյեկտներ` I (առաջին) կատեգորիա. 
2) միջին ռիսկայնության աստիճանի օբյեկտներ` II (երկրորդ) կատեգորիա.
3) միջինից բարձր ռիսկայնության աստիճանի օբյեկտներ` III (երրորդ) կատեգորիա.
4) բարձր ռիսկայնության աստիճանի օբյեկտներ` IV (չորրորդ)  կատեգորիա.
5) բարձրագույն ռիսկայնության աստիճանի օբյեկտներ` V (հինգերորդ) կատեգորիա:

27. Սույն կարգի 26-րդ կետի`
 
1) 1-ին ենթակետով սահմանված` ցածր ռիսկայնության աստիճանի (I կատեգորիայի) օբյեկտների թվին են դասվում շենքերի և շինությունների ընթացիկ նորոգման, ներքին հարդարման, տարածքների բարեկարգման և այլ փոքրածավալ շինարարական աշխատանքները, որոնք կարող են իրականացվել կառուցապատողի կողմից` առանց նախագծման և շինարարության թույլտվությունների: Մատակարար կազմակերպությունների կողմից ենթակառուցվածքների անհետաձգելի վթարավերականգնողական աշխատանքների կատարման դեպքերը համարվում են շինարարության թույլտվություն չպահանջող գործառույթ, ընդ որում, այդ աշխատանքները կարող են սկսվել միայն իրավասու մարմնին տեղեկացնելուց հետո.
2) 2-րդ ենթակետով սահմանված` միջին ռիսկայնության աստիճանի (II կատեգորիայի) օբյեկտների թվին են դասվում այն շինարարական օբյետները, որոնց նախագծային փաստաթղթերի փորձաքննությունը փոխարինվում է նախագծող կազմակերպության երաշխավորագրով, իսկ շինարարության որակի տեխնիկական հսկողությունը` շինարարական կազմակերպության երաշխավորագրով.
3) 3-րդ ենթակետով սահմանված` միջինից բարձր ռիսկայնության աստիճանի (III կատեգորիայի) օբյեկտների թվին են դասվում II և IV կատեգորիայի ռիսկայնության օբյեկտների միջակայքում բնութագրող ցուցանիշներ ունեցող օբյեկտները, որոնց նախագծային փաստաթղթերը ենթակա են պարզ փորձաքննության.
4) 4-րդ ենթակետով սահմանված` բարձր ռիսկայնության աստիճանի (IV կատեգորիայի) օբյեկտների թվին են դասվում հատուկ և կարևորագույն նշանակություն ունեցող շինարարական օբյետները, որոնց նախագծային փաստաթղթերն ենթակա են համալիր փորձաքննության` ներառյալ օրենքով սահմանված պետական լիազորված մարմինների փորձաքննությունները կամ մասնագիտական եզրակացությունները: N4 Հավելվածի N3 ցանկի 1-ին և 2-րդ կետերով ներառված IV կատեգորիայի դասակարգում ունեցող օբյեկտների թվում են սեյսմիկ պաշտպանության բնագավառի հատուկ և կարևոր նշանակության օբյեկտները, որոնք սահմանում է սեյսմիկ պաշտպանության բնագավառի լիազոր մարմինը.
5) 5-րդ ենթակետով սահմանված` բարձրագույն ռիսկայնության (V կատեգորիայի) օբյեկտների թվին են դասվում հատկապես վտանգավոր և (կամ) տեխնիկապես բարդ, ինչպես նաև երկու և ավելի պետությունների շահերին առնչվող քաղաքաշինական (այդ թվում` սեյսմիկ պաշտպանության բնագավառի հատուկ նշանակության) oբյեկտները, որոնց նախագծային փաստաթղթերը ենթակա են հատուկ համալիր փորձաքննության և որոնց կառուցապատման թույլտվությունների տրամադրման պայմանները` յուրաքանչյուր առանձին դեպքի համար սահմանվում են Հայաստանի Հանրապետության կառավարության որոշմամբ:

28. Ըստ ռիսկայնության աստիճանի (կատեգորիաների) դասակարգված օբյեկտների ցանկերը սահմանված են N4 Հավելվածով:

V.  ՆԱԽԱԳԾՄԱՆ ԹՈՒՅԼՏՎՈՒԹՅՈՒՆ 
(ՃԱՐՏԱՐԱՊԵՏԱՀԱՏԱԿԱԳԾԱՅԻՆ ԱՌԱՋԱԴՐԱՆՔ)

29. Նախագծման թույլտվությունը կամ ճարտարապետահատակագծային առաջադրանքը (այսուհետ` առաջադրանք) սահմանում է քաղաքաշինական  օբյեկտի (այդ թվում` ոչ հիմնական) ճարտարապետաշինարարական նախագծային փաստաթղթերի մշակմանը ներկայացվող պարտադիր պայմաններն ու սահմանափակումները` հիմք ընդունելով համայնքի տարածական պլանավորման փաստաթղթերի պահանջները: 

30. Առաջադրանքը (Հայաստանի Հանրապետության կառավարության 2015 թվականի ….. …-ի  N… որոշման N5 Հավելվածի (այսուհետ՝ Հավելված N5) N1-2 ձև) ներառում է տվյալ կառուցապատմանն առնչվող`

1) քաղաքաշինական, պատմամշակութային ժառանգության, բնապահպանական, սանիտարահիգիենիկ, ճառագայթային, հակահրդեհային և տեխնիկական անվտանգության, հաշմանդամների ու բնակչության սակավաշարժ խմբերի պաշտպանության և այլ նորմատիվ պահանջներն ու սահմանափակումները.
2) նախագծային փաստաթղթերի մշակման փուլերը` համաձայն սույն կարգի 81-ից 92-րդ կետերով սահմանված դրույթների.
3) անհրաժեշտ ելակետային տվյալներն ու օբյեկտի ինժեներական ենթակառուցվածքների (ջրամատակարարում, ջրահեռացում, էլեկտրամատակարարում և այլն) նախագծման տեխնիկական պայմանները (այսուհետ` տեխնիկական պայմաններ).
4) առաջադրանքի գործողության ժամկետը:

31. Առաջադրանքի գործողության ժամկետը չի կարող գերազանցել`

1) միջին ռիսկայնության աստիճանի (II կատեգորիայի) օբյեկտների համար`  մեկ տարին.
2) միջինից բարձր ռիսկայնության աստիճանի (III կատեգորիայի) օբյեկտների համար` մեկուկես  տարին.
3) բարձր ռիսկայնության աստիճանի (IV կատեգորիայի) օբյեկտների համար` երկու տարին:

32. Բարձրագույն ռիսկայնության աստիճանի (V կատեգորիայի) օբյեկտների համար առաջադրանքի գործողության ժամկետը յուրաքանչյուր առանձին դեպքում սահմանում է Հայաստանի Հանրապետության կառավարությունը` սույն կարգի 27-րդ կետի 5-րդ ենթակետին համապատասխան: 

33. Առաջադրանքով սահմանված պայմանները հիմք են հանդիսանում նախագծային փաստաթղթերի մշակման համար և պարտադիր են քաղաքաշինական գործունեության բոլոր մասնակիցների համար:

34. Անշարժ գույքի նկատմամբ սեփականության կամ օգտագործման իրավունքների փոխանցման դեպքում առաջադրանքով սահմանված պայմանները պահպանվում են լրիվ ծավալով:

35. Առաջադրանքի գործողության ժամկետը լրանալու դեպքում առաջադրանքի գործողությունը համարվում է դադարեցված, ընդ որում` կատարված ծախսերի ռիսկը կրում է կառուցապատողը:

36. Առաջադրանքը և դրա անբաժանելի մասը հանդիսացող տեխնիկական պայմաններն ու ելակետային նյութերը կառուցապատողին տրամադրվում են անվճար:

37. Առաջադրանք չի պահանջվում`

1) հաստատված գոտիավորման նախագիծ ունեցող տարածքներում բազմակի օգտագործման օրինակելի նախագծերով և քաղաքաշինության բնագավառի «սերտիֆիկակցված» արտադրանքի (այսուհետ՝ «սերտիֆիկակցված» նախագծեր) կիրառմամբ կառուցապատում իրականացնելիս.
2) N4 Հավելվածի N1 ցանկով սահմանված շինարարության թույլտվություն չպահանջող աշխատանքներ կատարելիս.
3) կառույցի արտաքին տեսքը, հարաչափերն ու գործառնական նշանակությունը չփոփոխող`

ա. միջին և միջինից բարձր ռիսկայնության աստիճանի (II և III կատեգորիաների) օբյեկտների կամ դրանց առանձին հատվածների ներքին վերակառուցումների համար,
բ. բարձր ռիսկայնության աստիճանի (IV կատեգորիայի) բազմաբնակարան բնակելի շենքերում առանձին բնակարանի կամ ոչ բնակելի տարածքի ներքին վերակառուցման աշխատանքների համար, եթե դրանք չեն հանգեցնում շենքի սեյսմակայունությունն ու հուսալիությունն ապահովող կոնստրուկցիաների փոփոխությանը, չեն վատթարացնում շինարարության oբյեկտների կոնստրուկտիվ և անվտանգության այլ բնութագրերը (ցուցանիշները) և չեն հանգեցնում բազմաբնակարան շենքի ընդհանուր բաժնային սեփականություն հանդիսացող տարածքների փոփոխությանը:

38. Եթե սույն կարգի 37-րդ կետով սահմանված դեպքերում առաջանում է օբյեկտի ինժեներական ենթակառուցվածքի նոր ծառայությունների մատուցման կամ ծառայությունների մատուցման փոփոխության անհրաժեշտություն, ապա կառուցապատողը մինչև նախագծային աշխատանքներ սկսելը դիմում է (N5 Հավելվածի N4-7 ձև) իրավասու մարմնին` տեխնիկական պայմաններ և ելակետային տվյալներ ստանալու նպատակով:

39. Սույն կարգի 38-րդ կետով չնախատեսված դեպքերում կառուցապատողը, նախագծային փաստաթղթերի համաձայնեցման և միաժամանակ շինարարության թույլտվության ստացման նպատակով իրավասու մարմին ներկայացված դիմումում (N5 Հավելվածի N2-1 ձև) համապատասխան նշում է կատարում ինժեներական ենթակառուցվածքի նոր ծառայությունների մատուցման կամ ծառայությունների մատուցման փոփոխության անհրաժեշտության բացակայության մասին:

40. Սույն կարգի 38-րդ կետով տեխնիկական պայմանների ստացման մասին դիմումը ստանալուց հետո իրավասու մարմինը 3-օրյա ժամկետում հարցում է ներկայացնում մատակարար կազմակերպություններին և սույն կարգի 50-րդ և 51-րդ կետերով սահմանված ժամկետներում ու կարգով նրանցից ստանում տեխնիկական պայմանները:

41. Սույն կարգի 38-րդ կետով նախատեսված դեպքերում ելակետային տվյալների ու տեխնիկական պայմանների տրամադրման գործառույթներն իրավասու մարմինն իրականացնում է (N5 Հավելվածի N4-8 ձև) կառուցապատողի դիմումը ստանալու օրվանից`

1) II ռիսկայնության աստիճանի (կատեգորիայի) օբյեկտների համար`
ա. 7-օրյա ժամկետում` բազմակի օգտագործման օրինակելի նախագծերի կամ «սերտիֆիկացված» նախագծերի տեղակապման դեպքում,
բ. 10-օրյա ժամկետում` սույն կետի «ա» ենթակետով չնշված օբյեկտների դեպքում.
2) 15-օրյա ժամկետում` III և IV ռիսկայնության աստիճանի (կատեգորիաների) օբյեկտների  դեպքում:

42. Քաղաքաշինական գործունեություն իրականացնելու նպատակով պետության և համայնքների սեփականությանը պատկանող հողամասերը հրապարակային սակարկությունների միջոցով օտարելու, կառուցապատման իրավունքով տրամադրելու դեպքում կառուցապատվող հողամասի ճարտարապետահատակագծային սահմանափակումները ներառող առաջադրանքի նախագիծն ընդգրկվում է Հայաստանի Հանրապետության հողային օրենսգրքով սահմանված համապատասխան ընթացակարգերի համար նախատեսված փաստաթղթերի կազմում`

1) աճուրդային կարգով հողամասերն օտարելու դեպքում` աճուրդի կազմակերպման փաստաթղթերի փաթեթում.
2) մրցույթով կառուցապատման իրավունքով տրամադրելու դեպքում` մրցույթի պայմաններում:
	
43.  Սույն կարգի 42-րդ կետով նախատեսված դեպքերում առաջադրանքի նախագիծը տրամադրվում է հրապարակային սակարկությունների արդյունքներով աճուրդում կամ մրցույթում հաղթած անձին՝ սահմանված կարգով կնքվող պայմանագրի հետ:

44. Պետության կամ համայնքի սեփականություն հանդիսացող հողամասերը կառուցապատման նպատակով ուղղակի վաճառքի եղանակով օտարելիս, ինչպես նաև Հայաստանի Հանրապետության հողային օրենսգրքով սահմանված այլ դեպքերում՝ առաջադրանքը կցվում է հողամասը կառուցապատման նպատակով տրամադրելու մասին որոշմանը:

45. Սույն կարգի 42-րդ և 44-րդ կետերով նշված դեպքերում` առաջադրանքի ձևավորման փուլում մատակարար կազմակերպությունների կողմից տեխնիկական պայմանները տրամադրվում են իրավասու մարմնին` սույն կարգի 51-րդ կետով նշված ժամկետներում:

46. Եթե անհրաժեշտություն է առաջանում փոփոխել կառուցապատվող հողամասի գործառնական կամ նպատակային նշանակությունը, ապա առաջադրանքի նախագիծն ընդգրկվում է Հայաստանի Հանրապետության օրենսդրությամբ սահմանված համապատասխան ընթացակարգերի համար նախատեսված փաստաթղթերի փաթեթում: Բացառություն են կազմում այն դեպքերը, երբ հողամասի նպատակային նշանակությունը փոփոխվում է տարածական պլանավորման փաստաթղթերի բացակայության դեպքում` Հայաստանի Հանրապետության կառավարության 2011 թվականի դեկտեմբերի 29-ի N1918-Ն որոշմամբ սահմանված կարգով, որի պարագայում առաջադրանքը տրամադրվում է հողամասի նպատակային նշանակության փոփոխումից հետո` սույն կարգով սահմանված պահանջներին համապատասխան:

47. Կառուցապատողը` քաղաքաշինական գործունեություն իրականացնելու նպատակով առաջադրանք ստանալու համար իրավասու մարմին է ներկայացնում հայտ (N5 Հավելվածի N1-1 ձև), որում նշվում են նախագծվող նոր օբյեկտի կամ փոփոխման (վերակառուցման, վերականգնման, ուժեղացման կամ գործառնական նշանակության փոփոխության) ենթակա օբյեկտի (կամ դրա մի հատվածի) գտնվելու վայրը, նշանակությունը, նախատեսվող մակերեսը, կառույցի բարձրությունը, կառույցի գործառնական նշանակության փոփոխման դեպքում` փոփոխման նպատակը և սույն կետով նշված ձևաթղթով սահմանված այլ տեղեկություններ:

48. Հայտին կցվում են՝

1) կառուցապատվող հողամասի հատակագիծը` նախագծվող կամ փոփոխման ենթակա օբյեկտի առաջարկվող տեղանշմամբ, իսկ կառույցի գործառնական նշանակության փոփոխության դեպքում` նաև վերջինիս հատակագիծը (հատակագծերը).
2) անշարժ գույքի նկատմամբ սեփականության կամ օգտագործողի՝ անշարժ գույքը փոփոխելու իրավունքը հաստատող փաստաթղթի պատճենը:

49. Կառույցների գործառնական նշանակության փոփոխություններն իրականացվում են Հայաստանի Հանրապետության կառավարության 2002 թվականի փետրվարի 2-ի N88 որոշմամբ սահմանված կարգով:

50. Հայտի ընդունման օրվանից 3-օրյա ժամկետում իրավասու մարմինը հարցում է ներկայացնում մատակարար կազմակերպություններին (եթե նախատեսվող նոր օբյեկտի կառուցման կամ վերակառուցման, կամ գործառնական նշանակության փոփոխության հետևանքով առաջանում է օբյեկտի ինժեներական ենթակառուցվածքի նոր ծառայությունների մատուցում կամ ծառայությունների մատուցման փոփոխություն)` ինժեներական ենթակառուցվածքի ցանցերին միանալու տեխնիկական պայմանները ստանալու նպատակով, հարցմանը կցելով հայտով ներկայացված փաստաթղթերը:

51. Մատակարար կազմակերպությունները տեխնիկական պայմաններն իրավասու մարմնին են տրամադրում վերջինիս հարցումը ստանալու օրվանից 5-օրյա ժամկետում` II կատեգորիայի, 10-օրյա ժամկետում` III կատեգորիայի և 15-օրյա ժամկետում` IV կատեգորիայի օբյեկտների համար:

52. Առաջադրանքը (N5 Հավելվածի N1-2 ձև) կառուցապատողին է տրամադրվում հայտի ընդունման օրվանից 10-օրյա ժամկետում` II կատեգորիայի օբյեկտների համար, 15-օրյա ժամկետում` III կատեգորիայի օբյեկտների համար, 20-օրյա ժամկետում IV կատեգորիայի օբյեկտների համար` մատակարար կազմակերպություններից տեխնիկական պայմաններ ստանալու անհրաժեշտության դեպքերում:

53. Եթե նախատեսվող նոր օբյեկտի կառուցման կամ վերակառուցման, կամ գործառնական նշանակության փոփոխության հետևանքով չի առաջանում օբյեկտի, ինժեներական ենթակառուցվածքի նոր ծառայությունների մատուցման կամ ծառայությունների մատուցման փոփոխության անհրաժեշտություն, ապա առաջադրանքը տրամադրվում է հայտի ընդունման օրվանից 5-օրյա ժամկետում` II կատեգորիայի օբյեկտների համար, 10-օրյա ժամկետում` III կատեգորիայի օբյեկտների համար և 15-օրյա ժամկետում` IV կատեգորիայի օբյեկտների համար:

54. V-րդ կատեգորիայի օբյեկտների յուրաքանչյուր առանձին դեպքի համար (եթե միջազգային պայմանագրով այլ բան նախատեսված չէ), կառուցապատման ծրագիրն իրականացնող համապատասխան ոլորտի պետական կառավարման լիազորված մարմնի կողմից մշակվում է օբյեկտի նախագծման տեխնիկական բնութագիրը և օրենքով սահմանված դեպքերում ու կարգով ներկայացվում Հայաստանի Հանրապետության կառավարության քննարկմանը: Իրավասու մարմինը` Հայաստանի Հանրապետության կառավարության կողմից հավանության արժանացած տեխնիկական բնութագրի հիման վրա, սույն կարգի պահանջներին համապատասխան, կազմում է առաջադրանքը (ներառյալ` անհրաժեշտ ելակետային նյութերն ու տեխնիկական պայմանները) ու տրամադրում սույն կետով նշված լիազորված մարմնին` Հայաստանի Հանրապետության կառավարության կողմից առաջարկված ժամկետներում: 

55. Առաջադրանքի անբաժանելի մաս կազմող` սույն կարգի 30-րդ կետի 3-րդ ենթակետում նշված ելակետային տվյալներն ու տեխնիկական պայմանները՝ N5 Հավելվածի N1-2 ձևում աստղանիշով (*) նշված դրույթների մասով տրամադրվում են նաև վերջիններիս գրաֆիկական արտացոլումն ամրագրող ամփոփ սխեմայով:

56. Կառուցապատվող հողամասի սահմաններում առկա ինժեներական ենթակառուցվածքի տեղափոխման անհրաժեշտության դեպքում N5 Հավելվածի N1-2 ձևում «Լրացուցիչ պայմաններ» բաժնի 25-րդ կետում կատարվում է համապատասխան գրառում: Կառուցապատողն առկա ինժեներական ենթակառուցվածքի տեղափոխման պայմանների վերաբերյալ համաձայնություն է ձեռք բերում տվյալ ենթակառուցվածքի սեփականատիրոջ (օգտագործողի) հետ` մինչև նախագծային աշխատանքներն սկսելը:

57. Էլեկտրոնային հաղորդակցության (ներառյալ ամրակցված հեռախոսացանցը) ենթակառուցվածքների ելակետային տվյալների մասով ամփոփ սխեմայում նշվում են N5 Հավելվածի N1-2 ձևի`

1) «Նախագծվող հողամասի բնութագիրը» բաժնի 5-րդ կետով սահմանված՝ գոյություն ունեցող էլեկտրոնային հաղորդակցության ստորգետնյա համակարգերի մասին տեղեկատվությունը` դրանց կառուցման համար տրված շինարարության թույլտվությանը համապատասխան. 
2) «Նախագծային պահանջներ» բաժնի 12.4-րդ կետով սահմանված էլեկտրոնային հաղորդակցության մալուխատար կոյուղու (ներառյալ դիտահորը)` մինչև կառուցապատվող հողամասի սահմանագիծը հատվածի տեղադիրքը, որը պետք է ապահովի՝

ա. հանրային էլեկտրոնային հաղորդակցության տարբեր օպերատորների կողմից դրա համատեղ օգտագործման հնարավորությունը` «Էլեկտրոնային հաղորդակցության մասին» Հայաստանի Հանրապետության օրենքով և այլ իրավական ակտերով սահմանված պահանջներին համապատասխան,
բ. կառուցապատողի կողմից շինարարական աշխատանքների կատարման նվազագույն ծավալը,
գ. գոյություն ունեցող ստորգետնյա մալուխատարների (առկայության դեպքում) օգտագործման   հնարավորությունը,
դ. համայնքի քաղաքաշինական ծրագրային փաստաթղթերով (առկայության դեպքում) ինժեներական ցանցերի, սարքավորումների, ինչպես նաև ստորգետնյա տարածքների օգտագործման գոտիների համար ընդունված լուծումներին համապատասխանությունը:

58. Այն դեպքերում, երբ կառուցապատվող հողամասի ինժեներական հետազննումները (ճարտարագիտական ուսումնասիրությունները) անհնարին են առանց քանդման աշխատանքների իրականացման, հայտին կցվում է նաև քանդման (կամ ապամոնտաժման) թույլտվություն ստանալու դիմումը` սույն կարգի 119-րդ և 121-րդ կետերով սահմանված պահանջների ապահովմամբ: Քանդման թույլտվությունը տրվում է  առաջադրանքի հետ միաժամանակ, ընդ որում` օբյեկտի փաստացի քանդումն իրականացվում է նշված թույլտվությամբ սահմանված հաջորդականությամբ և կարգով` օրենքով սահմանված տեղական տուրքը կառուցապատողի կողմից վճարվելուց հետո: 

59. Պետական ցուցակներում ներառված պատմության և մշակույթի հուշարձան (այսուհետ` պատմամշակութային հուշարձան) հանդիսացող կառույցների նկատմամբ կամ պատմամշակութային հուշարձանի պահպանական գոտիներում քաղաքաշինական գործունեություն նախատեսող դեպքերում իրավասու մարմինը հայտը ստանալու օրվանից 3-օրյա ժամկետում հարցում է ներկայացնում մշակույթի, պատմության և մշակույթի անշարժ հուշարձանների պահպանության ու օգտագործման բնագավառների լիազորված մարմնին (այսուհետ` պատմամշակութային հուշարձանների բնագավառի լիազորված մարմին)` Հայաստանի Հանրապետության  օրենսդրությամբ սահմանված կարգով մասնագիտական եզրակացություն ստանալու նպատակով:

60.  Պատմամշակութային հուշարձանների բնագավառի լիազորված մարմնի մասնագիտական եզրակացությունն իրավասու մարմնին է տրամադրվում հայտը ստանալու օրվանից`

1) պատմամշակութային հուշարձանի պահպանական գոտիներում նախատեսվող օբյեկտների վերաբերյալ` սույն կարգի 51-րդ կետով նախատեսված ժամկետներում` կախված համաձայնեցման ներկայացված օբյեկտի ռիսկայնության աստիճանից.
2) պատմամշակութային հուշարձանի ամրակայման, նորոգման, վերականգնման նախագծերի առաջադրանքների վերաբերյալ (եթե նշված աշխատանքների պատվիրատուն պատմամշակութային հուշարձանների բնագավառի լիազորված մարմինը չէ)` 15-օրյա ժամկետում.
3) պատմամշակութային հուշարձանի փոփոխում կամ տեղափոխում նախատեսող դեպքերում` Հայաստանի Հանրապետության կառավարության որոշման վերաբերյալ առաջարկություններ և դիտողություններ տրամադրելու համար Հայաստանի Հանրապետության օրենսդրությամբ նախատեսված ժամկետում:

61. Պատմամշակութային հուշարձանների բնագավառի լիազոր մարմնի բացասական մասնագիտական եզրակացության դեպքում առաջադրանքը մերժվում է:

62. Եթե պատմամշակութային հուշարձանների բնագավառի լիազորված մարմինը հանդես է գալիս որպես հուշարձանի ամրակայման, նորոգման, վերականգնման աշխատանքների պատվիրատու, ապա նրա կողմից կազմված և իրավասու մարմնին տրամադրված նախագծման տեխնիկական բնութագրի հիման վրա իրավասու մարմինը սույն կարգով IV կատեգորիայի դասակարգում ունեցող օբյեկտների համար նախատեսված կարգով և ժամկետներում մատակարար կազմակերպություններից ստանում է տեխնիկական պայմանները (անհրաժեշտության դեպքում), կազմում առաջադրանքն ու տրամադրում սույն կետով նշված լիազորված մարմնին: 

63. Իրավասու մարմնի կողմից հայտը մերժվում է, եթե`

1) հայտում ամրագրված են այնպիսի ցուցանիշներ (պայմաններ), որոնք հակասում են տվյալ տարածքի տարածական պլանավորման փաստաթղթերի կամ քաղաքաշինական, բնապահպանական, սանիտարահիգիենիկ, հակահրդեհային և այլ նորմատիվ փաստաթղթերի պահանջներին.
2) ներկայացվող փաստաթղթերը պարունակում են սխալ կամ ոչ լիարժեք տեղեկություններ կամ սույն կարգի 64-րդ կետով սահմանված ժամկետում ներկայացված փաստաթղթերի ցանկը չի համալրվել.
3) սույն կարգի 58-րդ կետում նշված դեպքերում, եթե մերժվում է քանդման (ապամոնտաժման) թույլտվությունը.
4) պատմամշակութային հուշարձանների բնագավառի լիազորված մարմնի բացասական մասնագիտական եզրակացության դեպքում.
5) Հայաստանի Հանրապետության օրենսդրությամբ առաջադրանքը համաձայնեցնելու իրավասությամբ օժտված պետական կառավարման այլ լիազորված մարմինների բացասական եզրակացության դեպքում.
6) մատակարար կազմակերպությունների կողմից տեխնիկական պայմանների տրամադրման վերաբերյալ իրավասու մարմնին հիմնավորված մերժում ներկայացնելու դեպքում:

64. Եթե հայտին կից ներկայացված փաստաթղթերի ցանկն ամբողջական չէ կամ դրանց բովանդակությունը չի համապատասխանում սույն կարգի 47-րդ և 48-րդ կետերով սահմանված պահանջներին, կամ ներկայացրած փաստաթղթերում առկա են սխալներ, ջնջումներ, քերվածքներ, վրիպակներ, ապա իրավասու մարմինը` «Վարչարարության հիմունքների և վարչական վարույթի մասին» Հայաստանի Հանրապետության օրենքի 32-րդ և 41-րդ հոդվածների պահանջներին համաձայն առաջարկում է հայտատուին 5-օրյա ժամկետում համալրել բացակայող փաստաթղթերը կամ ինքնուրույն շտկում է ակնհայտ սխալներն ու վրիպակները՝ կամ հայտատուի ներկայությամբ կամ նախապես կամ  հետագայում իրազեկելով հայտատուին այդ մասին: 

65. Կառուցապատողը կարող է համապատասխան փոփոխություններ և (կամ) լրացումներ կատարել մերժված հայտով ներկայացված փաստաթղթերում և կրկին հայտ ներկայացնել իրավասու մարմին:

66. Իրավասու մարմինը քննարկում է կրկնակի հայտը և սույն կարգի 53-րդ կետով նախատեսված ժամկետներում կառուցապատողին տալիս առաջադրանք, եթե բացակայում են հայտի մերժման հիմքերը:

67. Հայաստանի Հանրապետության օրենսդրությամբ IV և V կատեգորիաների դասակարգում ունեցող օբյեկտների ու քաղաքաշինական համալիրների առաջադրանքները կարող են լրամշակվել իրավասու մարմնի կողմից միջանկյալ համաձայնեցում ստացած սույն կարգի 87-րդ կետով սահմանված կարգով մշակված էսքիզային նախագծի հիման վրա, եթե նման պայման ամրագրված է առաջադրանքում:


ԳԼՈՒԽ VI.   ԲՆԱԿԵԼԻ, ՀԱՍԱՐԱԿԱԿԱՆ, ԱՐՏԱԴՐԱԿԱՆ ՕԲՅԵԿՏՆԵՐԻ ԵՎ ԴՐԱՆՑ ՀԱՄԱԼԻՐՆԵՐԻ ՃԱՐՏԱՐԱՊԵՏԱՇԻՆԱՐԱՐԱԿԱՆ ՆԱԽԱԳԾԵՐԻ ՄՇԱԿՈՒՄ, ՀԱՄԱՁԱՅՆԵՑՈՒՄ ԵՎ ՀԱՍՏԱՏՈՒՄ.
 ՇԻՆԱՐԱՐՈՒԹՅԱՆ (ՔԱՆԴՄԱՆ ԿԱՄ ԱՊԱՄՈՆՏԱԺՄԱՆ) ԹՈՒՅԼՏՎՈՒԹՅՈՒՆ

68. Բնակելի, հասարակական, արտադրական շենքերի և շինությունների (այդ թվում` ոչ հիմնական) կառուցման, դրանց վերակառուցման (ներառյալ` քանդման կամ ապամոնտաժման), վերականգնման և ուժեղացման նախագծերը, քաղաքաշինական համալիրների և գործառնական տարածքների հատակագծման նախագծերը, ինչպես նաև բարեկարգման (կանաչապատման) ճարտարապետաշինարարական նախագծային փաստաթղթերը (այսուհետ` նախագծային փաստաթղթեր) մշակվում են հաստատված տարածական պլանավորման փաստաթղթերին համապատասխան` առաջադրանքով (նախագծման թույլտվությամբ) սահմանված պահանջների ապահովմամբ:

69. Կառուցապատման նախագծերը և գործառնական տարածքների հատակագծման նախագծերը մշակվում են նոր կամ վերակառուցվող բնակելի, հասարակական, արտադրական շենքերի խմբերի, ռեկրեացիոն-առողջարանային, մարզական և այլ նշանակության քաղաքաշինական համալիրների (այսուհետ` քաղաքաշինական համալիր) համար:

70. Գործառնական տարածքների հատակագծման նախագծերը մշակվում են կառուցապատման նախագծերի կազմում կամ, ըստ անհրաժեշտության, որպես կառուցապատման հաջորդ փուլերում նախագծային փաստաթղթերի մշակման համար հիմք հանդիսացող ինքնուրույն փաստաթուղթ` Հայաստանի Հանրապետության կառավարության 1999 թվականի մարտի 13-ի N 150 որոշմամբ սահմանված կարգով:
 
71. Բարեկարգման և կանաչապատման նախագծերը մշակվում են ինչպե՛ս նախագծային փաստաթղթերի կազմում` որպես դրանց անբաժանելի մաս, այնպե՛ս էլ որպես ինքնուրույն փաստաթուղթ` ընդհանուր օգտագործման տարածքների (զբոսայգիներ, հրապարակներ, փողոցներ, ճանապարհներ, լողափեր և այլն), բնության հատուկ պահպանվող տարածքների, պատմամշակութային հուշարձանների պահպանական գոտիների և այլ տարածքների լանդշաֆտային կազմակերպման նպատակով:

72. Նախագծային փաստաթղթերի մշակման նպատակով կառուցապատողը նախագծային փաստաթղթեր մշակող կապալառուի հետ (այսուհետ` նախագծող) կնքում է նախագծային և հետազոտական աշխատանքների կապալի պայմանագիր (այսուհետ` նախագծային կապալի պայմանագիր): Օրենքով սահմանված դեպքերում կամ կառուցապատողի հայեցողությամբ նախագծողի ընտրությունը կարող է կատարվել ճարտարապետական հրապարակային մրցույթների անցկացման միջոցով:

73. Նախագծային կապալի պայմանագրին կցվում են`

1) սահմանված կարգով տրված առաջադրանքը (բացառությամբ առաջադրանք չպահանջող սույն կարգի 37-րդ կետով սահմանված դեպքերի).
2) կառուցապատողի կողմից կազմված տեխնիկական բնութագիրը (նախագծային առաջադրանքը) (N5 Հավելվածի N 4-2 և N4-3 ձևեր), ընդ որում՝ տեխնիկական բնութագիրն ու նախագծման թույլտվությունը չեն կարող պարունակել միմյանց հակասող դրույթներ.
3) վերակառուցվող, ուժեղացվող, վերականգնվող օբյեկտների դեպքում նաև` դրանց տեխնիկական վիճակի մասին Հայաստանի Հանրապետության կառավարության 1996 թվականի հոկտեմբերի 30-ի N346 որոշմամբ սահմանված կարգով կազմված եզրակացությունը.
4) ինժեներաերկրաբանական հետազննությունների նյութերը, տարածքի տեղագրագեոդեզիական և կադաստրային հանույթները.
5) բազմակի օգտագործման օրինակելի նախագծով կամ «սերտիֆիկացված» նախագծով կառուցապատումն իրականացնելու դեպքում նաև` տեղակապվող օրինակելի նախագիծը:

74. Սույն կարգի 73-րդ կետի 3-րդ և 4-րդ ենթակետերով սահմանված նյութերի առկայությունը պարտադիր է շինարարության թույլտվություն պահանջող օբյեկտների (բացառությամբ գյուղական բնակավայրերի տնամերձ հողամասերում կառուցվող օժանդակ տնտեսական շինությունների) համար` անկախ դրանց ռիսկայնության աստիճանից:

75. Ինժեներաերկրաբանական հետազննությունների նյութերի փորձաքննությունն իրականացվում է N2 Հավելվածով և Հայաստանի Հանրապետության կառավարության 2003 թվականի սեպտեմբերի 4-ի N1530-Ն որոշմամբ սահմանված կարգով: 

76. Բազմակի օգտագործման օրինակելի նախագծերի ներդրումն ու կիրառումն իրականացվում է Հայաստանի Հանրապետության կառավարության 2012 թվականի հունիսի 7-ի N814-Ն որոշմամբ սահմանված պահանջների ապահովմամբ:

77. Նախագծային փաստաթղթերի (այդ թվում` ըստ սույն կարգի 81-րդ կետով նշված նախագծման փուլերի) կազմին և բովանդակությանը ներկայացվող պահանջները սահմանվում են քաղաքաշինության բնագավառի պետական լիազորված մարմնի գերատեսչական ակտով: Նախագծային կապալի պայմանագրով ամրագրված պայմաններին համապատասխան` նախագծային փաստաթղթերի կազմում կարող են մշակվել լրացուցիչ նյութեր, որոնց բովանդակությունը և մասշտաբը նշվում են կառուցապատողի կողմից կազմված տեխնիկական բնութագրում: 

78. Նախագծողը կարող է պայմանագրով ամրագրված պայմանների համաձայն հավաքել սույն կարգի 73-րդ կետի 3-րդ և 4-րդ ենթակետերով նշված և կառուցապատողի տեխնիկական բնութագրում նշված լրացուցիչ պայմանների (առկայության դեպքում) կատարման համար անհրաժեշտ ելակետային նյութերը կամ դրանց մի մասը:

79. Պետական կամ համայնքի բյուջեի (այդ թվում` վարկային և դրամաշնորհային, եթե միջազգային պայմանագրով այլ բան նախատեսված չէ) միջոցների հաշվին կամ դրանց ներգրավմամբ իրականացվող օբյեկտների նախագծման դեպքում`

1) նախագծող կազմակերպությունն ընտրվում է «Գնումների մասին» Հայաստանի Հանրապետության օրենքով սահմանված կարգով, 
2) նախագծի կազմում պարտադիր մշակվում են օբյեկտի նախահաշվային փաստաթղթերը:

80. Սույն կարգի 79-րդ կետով չնախատեսված դեպքերում նախահաշվային փաստաթղթերը մշակվում են կառուցապատողի հայեցողությամբ:

81. Նախագծային փաստաթղթերը, կախված նախագծվող օբյեկտի ռիսկայնության աստիճանից (կատեգորիայից), կարող են մշակվել մեկ` «Աշխատանքային նախագիծ» կամ երկու` «Նախագիծ» և «Աշխատանքային փաստաթղթեր» փուլերով:

82. Մեկ փուլով մշակվում են II և III ռիսկայնության աստիճանների (կատեգորիաների) դասակարգում ունեցող օբյեկտների նախագծային փաստաթղթերը, բազմակի օգտագործման օրինակելի նախագծերի և «սերտիֆիկացված» նախագծերի տեղակապման նախագծերը, իսկ երկու փուլով` IV և V կատեգորիաների օբյեկտների նախագծային փաստաթղթերը:

83. Նախագծային փաստաթղթերի մշակման փուլերը սահմանվում են առաջադրանքով և նախագծային կապալի պայմանագրով: Նախագծային լուծումները պետք է ապահովեն Հայաստանի Հանրապետության օրենսդրության և նորմատիվատեխնիկական փաստաթղթերի պահանջները:

84. Նախագծային փաստաթղթերի 2 փուլով մշակման դեպքում համաձայնեցվող փուլ է համարվում «Նախագիծ» փուլը, որի հիման վրա, սույն կարգին համապատասխան տրվում է շինարարության թույլտվություն` աշխատանքների իրականացման հաջորդականության (նախապատրաստական, հողային, շինմոնտաժային աշխատանքներ և այլն) վերաբերյալ համապատասխան նշումով:

85. Հաջորդական` «Աշխատանքային փաստաթղթեր» փուլը մշակվում է համաձայնեցված «Նախագիծ» փուլի հիման վրա և դրանով ընդունված լուծումներին համապատասխան:

86. Կառուցապատման նախագծի «Աշխատանքային նախագիծ» (մեկ փուլով մշակման դեպքում) կամ «Աշխատանքային փաստաթղթեր» (երկու փուլով մշակման դեպքում) նախագծային փաստաթղթերում ներառվում են առաջադրանքով նախատեսված օբյեկտների աշխատանքային փաստաթղթերը:
 
87. Հայաստանի Հանրապետության օրենսդրությամբ սահմանված քաղաքաշինական գործունեության հատուկ կարգավորման օբյեկտների տարածքներում, պատմամշակութային հուշարձանների և դրանց պահպանական գուտիների տարածքներում, կառուցապատվող հողամասն ընդգրկող տարածքի համար սահմանված կարգով հաստատված գոտիավորման նախագծի բացակայության դեպքում, ինչպես նաև N4 Հավելվածի N3 ցանկով սահմանված հատուկ և կարևորագույն նշանակութան օբյեկտներ ու քաղաքաշինական համալիրներ նախագծելիս` առաջադրանքով կարող է նախատեսվել նաև նախագծի միջանկյալ` «Էսքիզային նախագիծ» կամ «Կառուցապատման սխեմա» փուլի մշակման պայման` օբյեկտի ծավալատարածական և ճարտարապետահատակագծային լուծումներն իրավասու մարմնի կամ Հայաստանի Հանրապետության օրենսդրությամբ նախատեսված դեպքերում` շահագրգիռ մարմինների հետ նախնական համաձայնեցման համար: 

88. «Էսքիզային նախագիծը» կամ «Կառուցապատման սխեման» հիմք չեն շինարարության թույլտվություն տրամադրելու համար:

89. Սույն կարգի 87-րդ կետով սահմանված դեպքերում «Կառուցապատման սխեմայի» համաձայնեցման ընթացակարգն իրականացվում է`

1) քաղաքաշինական գործունեության հատուկ կարգավորման օբյեկտների տարածքներում` սույն կարգի 14-ից 16-րդ կետերով նշված համապատասխան որոշումներով սահմանված կարգով.
2) հաստատված տարածական պլանավորման փաստաթղթերի բացակայության դեպքում` Հայաստանի Հանրապետության կառավարության 1998 թվականի հուլիսի 30-ի N479 որոշմամբ սահմանված կարգով:

90. Իրավասու մարմինը կառուցապատողի ներկայացրած էսքիզային նախագիծը քննարկում է սույն կարգի 59-րդ և 60-րդ կետերով սահմանված կարգով և ժամկետներում նախագծման թույլտվության (առաջադրանքի) վերաբերյալ մասնագիտական եզրակացություն տրամադրած կամ այն համաձայնեցրած շահագրգիռ մարմինների հետ և կառուցապատողին ծանուցում է միջանկյալ համաձայնություն տալու մասին: Միջանկյալ համաձայնեցմանը կցվում են իրավասու և շահագրգիռ մարմինների առաջարկություններն ու դիտողությունները (առկայության դեպքում), որոնք պետք է հաշվի առնվեն նախագծման հաջորդ փուլերում: 

91. Հայաստանի Հանրապետության օրենսդրությամբ IV և V կատեգորիաների դասակարգում ունեցող օբյեկտների ու համալիրների առաջադրանքները կարող են լրամշակվել միջանկյալ համաձայնեցում ստացած` սահմանված կարգով մշակված էսքիզային նախագծի հիման վրա, եթե նման պայման ամրագրված է առաջադրանքում: 

92. Էսքիզային նախագծի մշակումը և (կամ) առաջադրանքի լրամշակումը հիմք չէ առաջադրանքի գործողության ժամկետը երկարաձգելու համար: 

93. Կառուցապատողը նախագծային աշխատանքների ավարտից հետո նախագծային փաստաթղթերը ներկայացնում է համապատասխան լիցենզիա ունեցող անձին` փորձաքննության (բացառությամբ` սույն կարգի 95-րդ կետով նշված փորձաքննություն չպահանջող դեպքերի):

94. Նախագծային փաստաթղթերի փորձաքննությունն իրականացվում է N2 Հավելվածով սահմանված կարգով:

95. Փորձաքննություն չի պահանջվում`
 
1) I կատեգորիայի ռիսկայնության շինարարական աշխատանքներ կատարելու համար,
2) II կատեգորիայի ռիսկայնության օբյեկտների նախագծային փաստաթղթերի համար.
3) բազմակի օգտագործման օրինակելի նախագծերի և Հայաստանի Հանրապետության օրենսդրությամբ սահմանված կարգով «սերտիֆիկացված» նախագծերի զրոյական նիշից բարձր նախագծային փաստաթղթերի համար.

96. II կատեգորիայի ռիսկայնության օբյեկտների նախագծային փաստաթղթերի համապատասխանությունը Հայաստանի Հանրապետության օրենսդրության և նորմատիվատեխնիկական փաստաթղթերի պահանջներին ապահովվում է նախագիծը թողարկող պատասխանատու կապալառուի երաշխավորագրով:

97. Բազմակի օգտագործման օրինակելի նախագծերի կամ «սերտիֆիկացված» նախագծերի տեղակապման (զրոյական նիշից ցածր) նախագծային փաստաթղթերը մշակվում են տեղակապվող օբյետի ռիսկայնության աստիճանի (կատեգորիայի) համար սույն կարգով սահմանված պահանջներին համապատասխան:

98. Կառուցապատողը, նախագծային փաստաթղթերի համաձայնեցման և միաժամանակ շինարարության թույլտվության ստացման նպատակով դիմում է (N2 hավելվածի N2-1 ձև) իրավասու մարմին, կցելով շինարարության թույլտվության (իսկ սույն կարգի 116-րդ կետով նախատեսված դեպքերում` նաև քանդման թույլտվության) տեղական տուրքը վճարելու մասին անդորագիրը (անդորրագրերը), նախագծային փաստաթղթերը (երկու օրինակից), փորձաքննության դրական եզրակացությունը (եզրակացությունները) կամ Հայաստանի Հանրապետության օրենսդրությամբ սահմանված դեպքերում՝ նախագծային աշխատանքների կապալառուի գրավոր երաշխավորագիրը, ինչպես նաև սույն կետով նշված ձևաթղթով սահմանված այլ տեղեկություններ:

99. Համաձայնեցման ներկայացվող նախագծային փաստաթղթերի կազմում ներառվում են կառուցապատվող հողամասից դուրս` ինժեներական ենթակառուցվածքի ընդհանուր ցանցերին միացող գծերի կառուցման հետևանքների (առկայության դեպքում) վերացմանն ուղղված  նախագծային լուծումները:

100. Իրավասու մարմինը համաձայնեցնում է նախագծային փաստաթղթերը և միաժամանակ տալիս է շինարարության թույլտվությունը սույն կարգի 98-րդ կետով նշված դիմումը ստանալու օրվանից`

1) II ռիսկայնության աստիճանի (կատեգորիայի) օբյեկտների համար`
ա. 3-օրյա ժամկետում` բազմակի օգտագործման օրինակելի նախագծերի կամ «սերտիֆիկացված» նախագծերի տեղակապման դեպքում,
բ. 5-օրյա ժամկետում` սույն կետի «ա» ենթակետով չնշված օբյեկտների դեպքում.
2) 10-օրյա ժամկետում` III ռիսկայնության աստիճանի (կատեգորիայի) օբյեկտների դեպքում. 
3) 15-օրյա ժամկետում IV ռիսկայնության աստիճանի (կատեգորիայի)  օբյեկտների դեպքում:

101. Իրավասու մարմնի կողմից համաձայնեցվելուց և շինարարության թույլտվությունը տրամադրելուց հետո նախագծային փաստաթղթերը համարվում են հաստատված, որոցից մեկ օրինակը «Վարչարարության հիմունքների և վարչական վարույթի մասին» Հայաստանի Հանրապետության օրենքի 59-րդ հոդվածով սահմանված կարգով շինարարության թույլտվության հետ միասին հանձնվում է կառուցապատողին, իսկ մյուսը մնում իրավասու մարմնի մոտ:

102.  Հայաստանի Հանրապետության կառավարության 1998 թվականի հոկտեմբերի 28-ի N660 որոշմամբ հասարակության իրազեկում նախատեսող դեպքերում և կարգով իրավասու մարմինն ապահովում է կառուցապատվող օբյեկտի վերաբերյալ հասարակության իրազեկումը:

103. Հասարակության իրազեկում պահանջող դեպքերում` սույն կարգի 100-րդ կետով նշված ժամկետներին գումարվում է Հայաստանի Հանրապետության կառավարության 1998 թվականի հոկտեմբերի 28-ի  N660 որոշմամբ նախատեսված ժամկետը:

104.  Դիտողություններով վերադարձված և դրանց հաշվառմամբ լրամշակված նախագծային փաստաթղթերը համաձայնեցվում և դրանց հիման վրա տրվում է շինարարության թույլտվություն սույն կարգի 100-րդ կետով սահմանված ժամկետներում:

105. Ոչ հիմնական օբյեկտների համար իրավասու մարմնի կողմից տրվում է տեղադրման թույլտվություն` Հայաստանի Հանրապետության կառավարության 2001 թվականի սեպտեմբերի 24-ի N896 որոշմամբ սահմանված պահանջներին համապատասխան:

106. Նախագծային փաստաթղթերը չեն համաձայնեցվում և շինարարության թույլտվությունը մերժվում է հետևյալ դեպքերում`

1) նախագծային փաստաթղթերը չեն համապատասխանում նախագծման թույլտվությամբ (առաջադրանքին) սահմանված պայմաններին (այդ թվում` տեխնիկական) և սահմանափակումներին կամ դրանց կազմին և բովանդակությանը ներկայացվող պահանջներին.
2) սույն կարգի 98-րդ կետով սահմանված փաստաթղթերը պարունակում են ոչ հավաստի կամ ոչ լիարժեք տեղեկություններ, կամ սույն կարգի 107-րդ կետով սահմանված ժամկետում ներկայացված փաստաթղթերի ցանկը չի համալրվել. 
3) նախագծային փաստաթղթերի համաձայնեցման և շինարարության թույլտվության տրամադրման մասին դիմումը ներկայացվել է նախագծման թույլտվության (առաջադրանքի) գործողության ժամկետը լրանալուց հետո.
4) նախագծման թույլտվություն (առաջադրանք) չպահանջող դեպքերում` 

ա. նախագծային փաստաթղթերը չեն համապատասխանում հաստատված գոտիավորման նախագծով սահմանված պահանջներին.
բ. թեև սույն կարգի 39-րդ կետին համապատասխան ներկայացված դիմումում նշվել է ինժեներական ենթակառուցվածքի նոր ծառայությունների մատուցման կամ ծառայությունների մատուցման փոփոխության անհրաժեշտության բացակայության մասին, սակայն դրանք անհրաժեշտ են. 

5) սույն կարգի 116-րդ կետով նշված դեպքերում, եթե մերժվում է քանդման (ապամոնտաժման) թույլտվությունը կամ եթե չի ներկայացվել օրենքով սահմանված տեղական տուրքի վճարման անդորրագիրը (անդորրագրերը).

6) նախագծային փաստաթղթերի կազմը և բովանդակությունը չի համապատասխանում քաղաքաշինության բնագավառի պետական լիազորված մարմնի գերատեսչական ակտերով սահմանված պահանջներին:

107. Եթե դիմումին կից ներկայացված փաստաթղթերի ցանկն ամբողջական չէ, ապա իրավասու մարմինը` օրենքով սահմանված կարգով առաջարկում է կառուցապատողին 5-օրյա ժամկետում համալրել բացակայող փաստաթղթերը:

108. Հաստատված նախագծային փաստաթղթերում փոփոխություններ կատարվում են սույն կարգով նախատեսված ընթացակարգերին համապատասխան:

109. Կառուցապատման նախագծի շինարարության թույլտվությունը տրվում է քաղաքաշինական համալիրում ներառված օբյեկտների նախագծային փաստաթղթերի, իսկ բազմակի օգտագործման կամ «սերտիֆիկացված» նախագծերով կառուցապատում իրականացնելու դեպքում` դրանց տեղակապման նախագծերի հիման վրա:

110. Շինարարության թույլտվությունը մերժվում է միայն սույն կարգի 106-րդ կետով սահմանված հիմքերով, ընդ որում, կատարված ծախսերի ռիսկը կրում է կառուցապատողը:

111. Նոր կառուցվող շենքերի, շինությունների համար շինարարության թույլտվությունը տրվում է 2 տարի ժամկետով, եթե տվյալ օբյեկտի շինարարության համար քաղաքաշինության բնագավառի պետական լիազորված մարմնի ՍՆիՊ 1.04.03-85* (Ձեռնարկությունների շենքերի և կառուցվածքների շինարարության տևողության նորմերը) գերատեսչական ակտով սահմանված նորմերով այլ ժամկետներ նախատեսված չեն:
112. Գոյություն ունեցող շենքերի և շինությունների վերակառուցման (ներառյալ` քանդման), վերականգնման, ուժեղացման և բարեկարգման աշխատանքների համար թույլտվությունը տրվում է նախագծային փաստաթղթերով տվյալ օբյեկտի շինարարության (քանդման կամ ապամոնտաժման) տևողության նորմերով հաշվարկված ժամկետով:

113. Սույն կարգի 111-րդ կետով սահմանված ժամկետների հաշվարկի սկիզբ է համարվում շինարարության թույլտվությունն ուժի մեջ մտնելու օրը`  «Վարչարարության հիմունքների և վարչական վարույթի մասին» Հայաստանի Հանրապետության օրենքով սահմանված կարգով:

114. Ավարտված շինարարական օբյեկտն ընդունող հանձնաժողովի աշխատանքի համար նախատեսվող ժամկետը ներառվում է շինարարության տևողության մեջ, բացառությամբ բարձրագույն ռիսկայնության աստիճանի (V կատեգորիայի) օբյեկտների, որոնց ժամկետը յուրաքանչյուր առանձին դեպքում սահմանում է Հայաստանի Հանրապետության կառավարությունը:

115. Անշարժ գույքի նկատմամբ սեփականության (կառուցապատման, օգտագործման) իրավունքների փոխանցման, կառուցման փուլում գտնվող կամ ավարտված, սակայն  շահագործման չհանձնված շենքերի ու շինությունների նկատմամբ «Գույքի նկատմամբ իրավունքների պետական գրանցման մասին» Հայաստանի Հանրապետության օրենքով իրավունքների պետական գրանցման դեպքում շինարարության (քանդման կամ ապամոնտաժման կամ տեղադրման) թույլտվությունը և դրանով սահմանված պայմանները պահպանվում են լրիվ ծավալով:

116. Եթե նոր կառուցվող օբյեկտների շինարարությունը հնարավոր չէ առանց տվյալ կառուցապատվող հողամասում գտնվող շենքի (շենքերի) և կամ շինության (շինությունների) քանդման, ապա նոր կառուցվող օբյեկտների համար տրված շինարարության թույլտվությունը՝ համապատասխան նշումով նաև քանդման (կամ ապամոնտաժման) թույլտվություն է` ընդ որում, քանդումը կամ ապամոնտաժումն իրականացվում է սահմանված կարգով համաձայնեցված նախագծային փաստաթղթերով ամրագրված հաջորդականությամբ և կարգով: Սույն կետով նախատեսված դեպքերում շինարարության թույլտվության և քանդման թույլտվության` օրենքով սահմանված տուրքերը վճարվում են միաժամանակ:

117. Շինարարության (քանդման կամ ապամոնտաժման) թույլտվության հիման վրա ցանկացած շինարարական և զուգահեռ աշխատանք կարող է իրականացվել բացառապես սույն կարգով համաձայնեցված ու հաստատված նախագծային փաստաթղթերին, Հայաստանի Հանրապետության օրենսդրությանը և նորմատիվատեխնիկական փաստաթղթերի պահանջներին համապատասխան:

118. Պատմամշակութային հուշարձանի տեղափոխման օրենքով սահմանված բացառիկ դեպքերում, պատմամշակութային հուշարձանների բնագավառի լիազորված մարմնի դրական եզրակացության հիման վրա և Հայաստանի Հանրապետության կառավարության թույլտվության առկայության դեպքում իրավասու մարմնի կողմից տրվում է հուշարձանի ապամոնտաժման թույլտվություն Հայաստանի Հանրապետության կառավարության 2002 թվականի ապրիլի 20-ի N438 որոշմամբ սահմանված պահանջների ապահովմամբ:

119. Եթե օբյեկտի քանդումը չի նախատեսում նոր օբյեկտի կառուցում և հաջորդող աշխատանքների իրականացման համար չի պահանջվում  շինարարության թույլտվություն կամ սույն կարգի 58-րդ կետին համապատասխան՝ կառուցապատվող հողամասի ինժեներական հետազննումներն անհնարին են առանց քանդման աշխատանքների,  ապա  կառուցապատողը (սեփականատերը կամ նրա կողմից սահմանված կարգով լիազորված անձը) քանդման թույլտվություն ստանալու համար իրավասու մարմին է ներկայացնում դիմում համաձայն N5 Հավելվածի N2-2 ձևի: Կառուցապատողը պարտավոր է օրենքով սահմանված կարգով վճարել քանդման թույլտվության տուրքը և քանդումն իրականացնել սահմանված կարգով համաձայնեցված նախագծային փաստաթղթերին համապատասխան:

120. Քանդման (ապամոնտաժման) թույլտվությունն իրավասու մարմնի կողմից տրամադրվում է կամ մերժվում սույն կարգի 100-րդ կետով սահմանված ժամկետներում, ընդ որում թույլտվությունը մերժվում է միայն սույն կարգի 58-րդ, 116-րդ, 118-րդ և 119-րդ կետերով սահմանված պահանջներին չբավարարելու հիմքերով:

121. Քանդման (ապամոնտաժման) թույլտվությունների տրամադրման ընթացակարգն իրականացվում է քանդման ենթակա օբյետի ռիսկայնության աստիճանի (կատեգորիայի) համար սույն կարգով սահմանված պահանջներին համապատասխան:

122. Իրավասու մարմինը 3-օրյա ժամկետում շինարարության (քանդման կամ ապամոնտաժման) թույլտվության պատճենները ներկայացնում է քաղաքաշինական պետական տեսչություն և Հայաստանի Հանրապետության ֆինանսների նախարարության համապատասխան հարկային (տարածքային) տեսչություն: Իրավասու մարմինը տրամադրած թույլտվության մասին նույն ժամկետում իրազեկում է նաև Հայաuտանի Հանրապետության համապատաuխան մարզպետներին (բացառությամբ` Երևան քաղաքի):

123. Շինարարության թույլտվությամբ սահմանված ժամկետներում կառուցապատումը (բացառությամբ գյուղական բնակավայրերում իրականացվող կառուցապատման և անհատական բնակելի տների) չավարտելու դեպքում իրավասու մարմինը կառուցապատողին գրավոր նախազգուշացնում է շինարարության թույլտվությամբ սահմանված ժամկետը երկարաձգելու և այդ ժամկետում կառուցապատումն ավարտելու կամ սեփականության իրավունքով իրեն պատկանող քաղաքաշինական գործունեության օբյեկտն օտարելու մասին:

124. Իրավասու մարմնի կողմից շինարարության թույլտվությամբ սահմանված շինարարության տևողությունը կարող է երկարաձգվել ոչ ավելի, քան տվյալ օբյեկտի չիրականացված աշխատանքների համար շինարարության տևողության նորմերով հաշվարկված ժամկետի չափով: 

125. Սույն կարգի 123-րդ կետով սահմանված դեպքում կառուցապատողը շինարարության թույլտվություն տվող մարմնի կողմից օրենքով սահմանված կարգով ենթարկվում է վարչական պատասխանատվության:

126. Եթե նախազգուշացումն ստանալուց հետո` մեկամսյա ժամկետում, կառուցապատողը չի դիմում շինարարության թույլտվություն տվող մարմին` շինարարության ժամկետը երկարաձգելու հայտով կամ շինարարության թույլտվությամբ սահմանված նոր ժամկետում չի ավարտում կառուցապատումը, կամ չի օտարում սեփականության իրավունքով իրեն պատկանող օբյեկտը, ապա շինարարության թույլտվություն տվող մարմինը նրան կրկին անգամ ենթարկում է վարչական պատասխանատվության և դիմում դատարան տվյալ օբյեկտը վաճառելու հայցով` դատարանի սահմանած կարգով և գնով, բայց ոչ պակաս, քան օբյեկտի կադաստրային արժեքի 75 տոկոսի չափով:

127. Կառուցապատողի կողմից սույն կարգի 126-րդ կետով նշված հայտը իրավասու մարմնին է ներկայացվում N5 Հավելվածի  N2-1 ձևին համապատասխան:

128. Շինարարության թույլտվության հետ միասին կառուցապատողին է տրվում շինարարության վարման մատյանը` դրոշմակնքված իրավասու մարմնի կողմից: Շինարարության վարման մատյանի ձևը հաստատում է Հայաստանի Հանրապետության քաղաքաշինության նախարարությունը:

129. Կառուցապատողը շինարարական (քանդման, ապամոնտաժման) աշխատանքներն սկսելուց առնվազն 3 օր առաջ համաձայն N5 Հավելվածի N2-5 ձևի ծանուցում է իրավասու մարմնին, որն իր հերթին, եռօրյա ժամկետում այդ մասին իրազեկում է քաղաքաշինական պետական տեսչությանը` կցելով սույն կետով նշված ձևաթղթով կառուցապատողի ներկայացրած տեղեկանքի պատճենը:

130. Շինարարության (քանդման կամ ապամոնտաժման) թույլտվության տրամադրման օրվանից շինարարության տևողության ժամանակահատվածի կեսը (սակայն ոչ պակաս, քան մեկուկես տարին) լրանալու  ժամկետում շինարարական աշխատանքներ չսկսելու դեպքում կառուցապատողը պարտավոր է դիմել իրավասու մարմին` կառուցապատման և տեխնիկական պայմանների հնարավոր փոփոխությունների մասին լրացուցիչ տվյալներ ստանալու, դրանց փոփոխման արդյունքում լրամշակված նախագծային փաստաթղթերը սահմանված կարգով համաձայնեցնելու և սույն կարգին համապատասխան նոր թույլտվություն ստանալու համար:

131. Շինարարական աշխատանքներ չսկսելու դեպքում, մինչև սույն կարգի 130-րդ կետով սահմանված ժամկետը լրանալը, կառուցապատողի կողմից ներկայացված դիմումի հիման վրա  կամ դիմում չներկայացնելու դեպքում` իրավասու մարմնի նախաձեռնությամբ, շինարարության թույլտվությունն ուժը կորցրած է ճանաչվում այդ մասին պատշաճ կարգով ծանուցելով կառուցապատողին:

132.  N4 Հավելվածով սահմանված միջին ռիսկայնության աստիճանի (Il կատեգորիայի) դասակարգում ունեցող օբյեկտների շինարարության որակի տեխնիկական հսկողությունը կարող է փոխարինվել շինարարական աշխատանքների պատասխանատու կապալառուի երաշխավորագրով` Հայաստանի Հանրապետության կառավարության 2009 թվականի հուլիսի 2-ի N775-Ն և 2009 թվականի հուլիսի 2-ի N777-Ն որոշումներով սահմանված պահանջների ապահովման պայմանով:

133. Կառուցապատողը շինարարության ընթացքում պարտավոր է 5-օրյա ժամկետում` իրավասու մարմնին ծանուցել շինարարության թույլտվության և (կամ) N5 Հավելվածի N2-5 ձևի տեղեկանքի տվյալների փոփոխման մասին (N5 Հավելվածի N4-5 ձև), որի վերաբերյալ իրավասու մարմինն իր հերթին եռօրյա ժամկետում գրավոր իրազեկում է  քաղաքաշինական պետական տեսչությանը` կցելով կառուցապատողի ներկայացրած սույն կետով նշված տեղեկանքի պատճենը:

134. Կառուցապատվող անշարժ գույքի նկատմամբ սեփականության կամ օգտագործման իրավունքների փոխանցման դեպքում ՀՀ կառավարությանն առընթեր անշարժ գույքի կադաստրի պետական կոմիտեն եռօրյա ժամկետում փոփոխության մասին գրավոր տեղեկացնում է իրավասու մարմնին և քաղաքաշինական պետական տեսչությանը: Ընդ որում, սեփականության կամ օգտագործման իրավունքների փոխանցման դեպքում շինարարության թույլտվության գործողությունը և դրանով սահմանված  պայմանները պահպանվում են լրիվ ծավալով:

135. Եթե կառուցապատողն աշխատանքների կատարման ընթացքում թույլ է տվել սույն կարգի 129-րդ, 130-րդ և 133-րդ կետերով սահմանված դրույթների խախտում, ապա խախտումը բացահայտվելու պահից շինարարության թույլտվության գործողությունն իրավասու մարմնի որոշմամբ կասեցվում է` մինչև կասեցման պատճառների վերացումը, ընդ որում, կասեցումը հիմք չէ շինարարության թույլտվության գործողության ժամկետը երկարաձգելու համար: Շինարարության թույլտվությունը կարող է կասեցվել նաև օրենքով վարչական ակտերի կասեցման համար նախատեսված դեպքերում և կարգով: 
 
136. Առանց շինարարության թույլտվության կատարվում են միայն  N4 Հավելվածի N1 ցանկով (այսուհետ` ցանկ) սահմանված ցածր ռիսկայնության աստիճանի (I կատեգորիայի) դասակարգում ունեցող օբյեկտները (շինարարական աշխատանքները): Ցանկում աստղանիշով (*) նշված` շենքերի արտաքին տեսքը փոփոխող ընթացիկ նորոգման, ինչպես նաև ընդհանուր օգտագործման տարածքներում բարեկարգման աշխատանքների իրականացման համար (եթե բարեկարգման աշխատանքներ իրականացնողն իրավասու մարնինը չէ)` 

1) դիմողը կազմում է էսքիզային նախագիծ և N5 Հավելվածի N4-1 ձևի դիմումով այն ներկայացնում իրավասու մարմնին. 
2) իրավասու մարմինը դիմումը ստանալու օրվանից 5-օրյա ժամկետում տալիս է համաձայնություն կամ մերժում այն, նշելով մերժման հիմքերը.
3) մերժման դեպքում կրկնակի դիմելու և իրավասու մարմնի ներկայացրած պահանջները դիմողի կողմից կատարվելու դեպքում՝ համաձայնության տրամադրման հարցը քննարկվում է ոչ ավելի, քան 3-օրյա ժամկետում:

137. Պատմամշակութային հուշարձանների փոփոխմանն առնչվող դեպքերում սույն կարգի 136-րդ կետի 1-ին ենթակետում նշված փաստաթղթերն իրավասու մարմինը 3-օրյա ժամկետում ներկայացնում է պատմամշակութային հուշարձանների բնագավառի լիազորված մարմնի համաձայնեցմանը, որի` Հայաստանի Հանրապետության  2005 թվականի դեկտեմբերի 29-ի N2338-Ն որոշմամբ սահմանված 19-օրյա ժամկետում իրավասու մարմնին ներկայացված կարծիքը հիմք է հանդիսանում դիմողին համաձայնություն տալու, դիտողություններով լրամշակման վերադարձնելու կամ մերժելու համար: 
	
VII. ՇԱՀԱԳՈՐԾՄԱՆ ԹՈՒՅԼՏՎՈՒԹՅՈՒՆ 
(ԱՎԱՐՏՎԱԾ ՇԻՆԱՐԱՐՈՒԹՅԱՆ ՇԱՀԱԳՈՐԾՄԱՆ ՓԱՍՏԱԳՐՈՒՄ)

138. Իրավասու մարմնի կողմից ավարտված շինարարության շահագործման փաստագրումը ձևակերպվում է շահագործման թույլտվությամբ (ավարտված շինարարության շահագործման փաստագրման ակտով)` համաձայն N5 Հավելվածի N3-2 ձևի, հաստատված նախագծով ու համապատասխան լիցենզիա ունեցող կազմակերպության հետ կնքված շինարարական կապալի պայմանագրով նախատեսված բոլոր աշխատանքներն իրականացվելուց և սույն կարգով սահմանված պահանջներին համապատասխան ավարտված շինարարական օբյեկտը կառուցապատողի կողմից  ընդունվելուց հետո:

139. Ավարտված շինարարական օբյեկտի համապատասխանությունը հաստատված նախագծին և նորմատիվատեխնիկական փաստաթղթերի պարտադիր պահանջներին հավաստվում է օբյեկտն ընդունող հանձնաժողովի ակտով (այսուհետ` ընդունող հանձնաժողովի ակտ)` համաձայն N5 Հավելվածի N3-3 ձևի:

140. Ավարտված շինարարական օբյեկտը հաստատված նախագծին համապատասխան է համարվում նաև ոչ էական շեղումներով կառուցված լինելու դեպքում, որի մասին ընդունող հանձնաժողովի ակտում և ավարտված շինարարության շահագործման փաստագրման ակտում կատարվում են համապատասխան նշումներ: Ոչ էական են համարվում`

1) յուրաքանչյուր հարկի մակերեսի մինչև 5 տոկոսի չափով շեղումը.
2) կառույցի բարձրության մինչև 1.2 մետր չափով շեղումը.
3) ներքին միջնորմների և այլ ոչ կառուցվածքային տարրերի տեղադիրքի շեղումները` սենքերի հարաչափերի նվազագույն նորմերի պահպանման պայմանով:

141. Սույն կարգի 140-րդ կետով սահմանված շեղումները համարվում են ոչ էական, հետևյալ պահանջների ապահովման պայմանով`

1) չեն փոփոխվել հաստատված նախագծային փաստաթղթերով նախատեսված`
ա. օբյեկտի հարկայնությունը,
բ.  օբյեկտի տեղադրման կարմիր և կառուցապատման գծերը,
գ. կառուցապատվող հողամասի սահմանները.
2) օբյեկտի կոնստրուկտիվ տարրերին չառնչվող ճարտարապետական արտահայտչամիջոցների (ճակատների, բարձրաքանդակների, ինտերիերի նկարվածք և այլն, եթե այդ շեղումները չեն հակասում քաղաքաշինական կանոնադրության պահանջներին) փոփոխման դեպքում առկա է նախագծող հեղինակի համաձայնությունը.
3) սույն կետի 2-րդ ենթակետով սահմանված փոփոխությունները կատարվել են սույն կետի 1-ին ենթակետի պահանջների ապահովմամբ:		

142. Օբյեկտն ընդունող հանձնաժողովի (այսուհետ` հանձնաժողով) կազմում ներգրավվում են կառուցապատողի, կապալառուի, տեխնիկական հսկողություն (Հայաստանի Հանրապետության օրենսդրությամբ կամ պայմանագրով նախատեսված դեպքերում` հեղինակային հսկողություն) իրականացնող անձինք, իրավասու մարմնի, քաղաքաշինական պետական տեսչության, օրենքով համապատասխան վերահսկողական (տեսչական) իրավասություններով օժտված պետական լիազորված շահագրգիռ մարմինների (այսուհետ` շահագրգիռ պետական մարմին) և ինժեներական սպասարկման ծառայություններ մատուցող ու տեխնոլոգիական սարքավորումները, ենթակառուցվածքային օբյեկտներն ու ցանցերը շահագործող կազմակերպությունների (այսուհետ` մատակարար կազմակերպություններ) ներկայացուցիչները:

143. Հայաստանի Հանրապետության կառավարության որոշմամբ` բարձրագույն ռիսկայնության աստիճանի (V կատեգորիայի) դասակարգում ունեցող յուրաքանչյուր առանձին օբյեկտի համար շինարարական կապալի պայմանագրով կատարված աշխատանքի արդյունքի ընդունումն իրականացվում է այդ որոշմամբ ստեղծված ժամանակավոր ընդունող հանձնաժողովի կողմից, եթե միջազգային պայմանագրով այլ բան նախատեսված չէ: Սույն կետով նշված որոշմամբ կարող են ամրագրվել ավարտված շինարարական օբյեկտն ընդունելու վերաբերյալ սույն կարգը լրացնող հատուկ պահանջներ: Ընդ որում, ժամանակավոր հանձնաժողովում, ի լրումն սույն կարգի 142-րդ կետով նշված մասնակիցների, կարող են ընդգրկվել նաև այլ մարմինների, շահագրգիռ կողմ հանդիսացող այլ երկրների ներկայացուցիչներ, միջազգային փորձագետներ և մասնագետներ: 

144. Մատակարար կազմակերպությունները ներգրավվում են հանձնաժողովի կազմում, եթե շահագործման հանձնվող օբյեկտի համար անհրաժեշտ է կնքել համապատասխան ծառայությունների մատուցման պայմանագիր կամ գործող պայմանագրում կատարել փոփոխություն (սույն կարգին համապատասխան տրամադրվել են տեխնիկական պայմաններ): Ընդ որում, մատակարար կազմակերպություններին վերաբերող սույն կարգով սահմանված դրույթները գործում են օրենքով այդ կազմակերպություններին վերապահված իրավասությունների սահմաններում:

145. Շինարարության յուրաքանչյուր փուլում կատարված  աշխատանքների (այդ թվում` թաքնված), օգտագործվող նյութերի, կոնստրուկցիաների և դրանց մասերի, ինժեներական սարքավորումների և դրանց որակի համապատասխանությունը նախագծային փաստաթղթերին, տեխնիկական պայմաններին ու նորմատիվատեխնիկական փաստաթղթերի պահանջներին հիմնավորվում է կատարողական փաստաթղթերի (ակտերի) ձևակերպմամբ և շինարարության վարման մատյանում գրանցմամբ: Անհամապատասխանություն հայտնաբերելու դեպքում կատարողական ակտերը չեն ստորագրվում և հաջորդական աշխատանքներ չեն կատարվում` մինչև հայտնաբերված թերությունների վերացումը:

146. Կատարողական փաստաթղթերի (այսուհետ` կատարողական ակտեր) կամ դրանց մի մասի բացակայության դեպքում կապալառուն պարտավոր է իր միջոցների հաշվին վերականգնել դրանք` իրավասու անձանց կողմից անհրաժեշտ տեխնիկական հետազոտություններ կամ փորձարկումներ կատարելու միջոցով:

147. Կատարողական ակտերի փաթեթը կազմում է կապալառուն` շինարարության բոլոր փուլերում տեխնիկական հսկողություն (պայմանագրով նախատեսված դեպքերում` նաև հեղինակային հսկողություն) իրականացնող անձանց, ինչպես նաև տվյալ օբյեկտը շահագործող անձի կամ նրա ներկայացուցչի (որպես դիտորդի) մասնակցությամբ: Կատարողական ակտերի կազմն ու ձևերը սահմանում է Հայաստանի Հանրապետության քաղաքաշինության նախարարությունը: 

148. Եթե օրենքով և սույն կարգով սահմանված դեպքերում II կատեգորիայի օբյեկտի տեխնիկական հսկողությունը փոխարինվել է շինարարական աշխատանքներ իրականացնող կապալառու կազմակերպության երաշխավորագրով, ապա տեխնիկական հսկողությանը վերապահված գործառույթներն իրականացնում է շինարարական աշխատանքներ իրականացնող կապալառու կազմակերպությունը:

149. III, IV և V ռիսկայնության (կատեգորիայի) օբյեկտներ կառուցելու դեպքում` շինարարական աշխատանքների կապալառու կազմակերպությունը չի կարող իրականացնել այդ աշխատանքների տեխնիկական հսկողությունը և չի կարող ներգրավվել այդ աշխատանքներին` անկախ տեխնիկական հսկողություն իրականացնելու լիցենզիա ունենալու հանգամանքից:

150. Կառուցապատողը՝ շինարարությունն ավարտելուն պես, բայց ոչ ուշ՝ քան շինարարության թույլտվության  ժամկետը լրանալը 30 օր առաջ, դիմում է իրավասու մարմնին ներկայացնելով հետևյալ փաստաթղթերը.
1) ավարտված շինարարական օբյեկտի վերաբերյալ շահագործման թույլտվություն ստանալու դիմում  (N 5-րդ  հավելվածի  N 3-3 ձև)՝ կցելով սույն կետով նշված դիմումի ձևաթղթով սահմանված տեղեկությունները և (կամ) փաստաթղթերը, 
2) ավարտված շինարարական օբյեկտի նկատմամբ իրավունքի պետական գրանցման  և  (կամ) սահմանափակումը դադարեցնելու համար՝ <<Գույքի նկատմամբ իրավունքների պետական գրանցման մասին>>  Հայաստանի Հանրապետության օրենքով սահմանված և պետական գրանցում իրականացնող մարմնի պաշտոնական կայքեջում տեղադրված պետական գրանցման համար անհրաժեշտ՝ իրավունքի ձեռքբերումը հաստատող փաստաթղթերի ցանկերին համապատասխան՝ ըստ գույքի նկատմամբ իրավունքների ձեռքբերման առանձին հիմքերի՝ իրավահաստատող փաստաթղթերը, այդ թվում՝

ա.  անշարժ գույքի պետական ռեգիստրի որևէ սպասարկման գրասենյակ (անկախ գույքի գտնվելու վայրից)  հասցեագրված կառուցապատողի դիմումը, նախագծային փաստաթղթերի, նախագծման ու շինարարության թույլտվությունների բնօրինակները և, օրենքով սահմանված դեպքերում՝ համապատասխան որակավորման վկայական ունեցող անձի կողմից կառուցապատողի հետ կնքված պայմանագրով կատարված չափագրման (հաշվառման) նյութերը, 

բ. օրենքով սահմանված դեպքերում՝ անշարժ գույքի հասցե տրամադրելու մասին իրավասու մարմնի որոշումը,

գ. ավարտված շինարարության շահագործումը փաստագրելու համար տվյալ համայքի ավագանու որոշմամբ սահմանված տեղական վճարի, ինչպես նաև իրավունքների պետական գրանցման համար օրենքով սահմանված պետական տուրքի ու պետական գրանցման համար վճարի մուծման անդորրագրերը:

151. Սույն կարգի 150-րդ կետի 2-րդ ենթակետով սահմանված  իրավահաստատող փաստաթղթերի ամբողջականության և իսկության համար պատասխանատվությունը կրում են փաստաթղթերը ներկայացրած կառուցապատողները: Ընդ որում՝ <<Գույքի նկատմամբ իրավունքների պետական գրանցման մասին>> ՀՀ օրենքով սահմանված կարգով իրավունքների պետական գրանցման վարչարարություն իրականացնելիս վարչարարության կողմեր են հանդիսանում տվյալ կառուցապատողը և գրանցում իրականացնող պետական լիազորված մարմինը, որի առնչությամբ  տեղական ինքնակառավարման  մարմինները որևէ պատասխանատվություն չեն կրում:
 
152. Իրավասու մարմինը՝ օբյեկտի շահագործման թույլտվության ձևակերպման նպատակով իր ղեկավարությամբ ձևավորում է հանձնաժողովի կազմը` կառուցապատողից շահագործման թույլտվության դիմումը ստանալու օրվանից 3-օրյա ժամկետում հարցում ներկայացնելով սույն կարգի 142-րդ կետով սահմանված անձանց և (կամ) մարմիններին (հաշվի առնելով սույն կարգի 144-րդ, 153-րդ, 154-րդ, 155-րդ, 156-րդ և 161-րդ կետերով սահմանված դրույթները)` հանձնաժողովի աշխատանքներում ներգրավվելու մասին (նշելով նաև հանձնաժողովի աշխատանքների սկզբի ժամկետը, օբյեկտի անվանումն ու ռիսկայնության աստիճանը և գտնվելու վայրը), որի վերաբերյալ 3-օրյա ժամկետում ստանում է համապատասխան ներկայացուցչի թեկնածությունը: Ընդ որում՝ իրավասու մարմնի կողմից հարցումը ստանալուց 3-օրյա ժամկետում համապատասխան ներկայացուցչի թեկնածությունը չներկայացնելու դեպքում հարցումը ստացած անձի, մարմնի կամ կազմակերպության կողմից հանձնաժողովի ակտը համարվում է ստորագրված, որի վերաբերյալ իրավասու մարմնի ներկայացուցիչը հանձնաժողովի ակտում կատարում է նշում:

153. Իրավասու մարմնի կողմից շահագործման թույլտվության դիմումը մերժվում է միմիայն սույն կարգի 150-րդ կետի պահանջներին չհամապատասխանելու կամ շինարարության թույլտվության ժամկետը սպառվելու հիմքերով, ինչպես նաև սույն կարգի 167-րդ և 169-րդ կետերով նախատեսված դեպքերում, որի մասին կառուցապատողին ծանուցվում է 3-օրյա ժամկետում` նշելով մերժման պատճառները:

154. Պատմամշակութային հուշարձանների ամրակայման, նորոգման ու վերականգնման ավարտված աշխատանքներն ընդունող հանձնաժողովի կազմում, բացի սույն կարգի 142-րդ կետով նշված անձանցից (ներառյալ պատմամշակութային հուշարձանների բնագավառի լիազորված մարմնի ներկայացուցիչը), ընդգրկվում են նաև գիտանախագծային ու գիտավերականգնող կազմակերպությունների ներկայացուցիչները:

155. Ընդունող հանձնաժողովում ներգրավված շահագրգիռ պետական մարմինների կազմը տարբերակվում է` կախված տվյալ օբյեկտի նշանակությունից և ռիսկայնության աստիճանից, ընդ որում` III-րդ ռիսկայնության աստիճանի, սույն որոշման N4 Հավելվածի 1-ին կետի 1-ին և 5-րդ ենթակետերով և 2-րդ կետով սահմանված IV-րդ, ինչպես նաև V-րդ ռիսկայնության աստիճանի դասակարգում ունեցող օբյեկտների համար պարտադիր է քաղաքաշինական պետական տեսչության, Հայաստանի Հանրապետության արտակարգ իրավիճակների նախարարության աշխատակազմի պետական հրդեհային և տեխնիկական անվտանգության տեսչության ու Հայաստանի Հանրապետության առողջապահության նախարարության աշխատակազմի առողջապահական պետական տեսչության ներկայացուցիչների մասնակցությունը:
 
156. II-րդ ռիսկայնության աստիճանի դասակարգում ունեցող ընդունող հանձնաժողովի կազմում ներգրավվում են կառուցապատողի, կապալառուի, իրավասու մարմնի, քաղաքաշինական պետական տեսչության և մատակարար կազմակերպությունների (եթե շահագործման հանձնվող օբյեկտի համար անհրաժեշտ է կնքել համապատասխան ծառայությունների մատուցման պայմանագիր կամ առկա պայմանագրում կատարել փոփոխություն) ներկայացուցիչները:

157. Բարձր ռիսկայնության աստիճանի դասակարգում ունեցող (IV կատեգորիայի) հատուկ և կարևորագույն օբյեկտների ընդունող հանձնաժողովի աշխատանքներին պետական տեսչական գործառույթներ իրականացնող այլ մարմինների մասնակցությունը պայմանավորված է «Հայաստանի Հանրապետությունում ստուգումների կազմակերպման և անցկացման մասին» Հայաստանի Հանրապետության օրենքով և օրենսդրական այլ ակտերով այդ մարմիններին վերապահված լիազորություններով` կախված կառուցապատվող օբյեկտի նշանակությունից:

158. Սույն կարգի 142-րդ կետով նշված տեսչական մարմիններն իրենց գործառույթներն իրականացնում են Հայաստանի Հանրապետության կառավարության կողմից սահմանված` ռիսկի վրա հիմնված ստուգումների մեթոդաբանության և ռիսկայնությունը որոշող չափանիշների հիման վրա: 

159. Շահագրգիռ պետական մարմինների ներկայացուցիչների մասնակցությունը հանձնաժողովի աշխատանքներին կատարվում է նրանց պաշտոնական պարտականությունների կատարման շրջանակներում և կառուցապատողի կողմից չի վարձատրվում:

160. Սույն կարգի 150-րդ կետով նշված փաստաթղթերի կազմման և հանձնաժողովի աշխատանքի հետ կապված այլ հնարավոր ծախսերը (տրանսպորտ, գործուղում, պատճենահանում և այլն) կատարվում են կառուցապատողի կողմից, եթե կողմերի համաձայնությամբ այլ բան նախատեսված չէ:

161. Հայաստանի Հանրապետության պետական բյուջեի (այդ թվում` պետությանը տրամադրված վարկային և դրամաշնորհային, եթե միջազգային պայմանագրով այլ բան նախատեսված չէ) միջոցների հաշվին կամ դրանց ներգրավմամբ կառուցվող օբյեկտների դեպքում` կառուցապատողի գործառույթներն ստանձնում է ծրագիրն իրականացնող պետական հիմնարկը` սույն կարգով սահմանված պահանջներին համապատասխան:

162. Հայաստանի Հանրապետության պետական բյուջեի միջոցների հաշվին կառուցվող շինարարական օբյեկտներն ընդունող հանձնաժողովների կազմում լրացուցիչ ընդգրկվում են նաև`

1) Հայաստանի Հանրապետության ֆինանսների նախարարության ներկայացուցիչը (գնումների բազային միավորի 250-ապատիկը գերազանցող դեպքերում).
2) համապատասխան մարզպետարանի ներկայացուցիչը:

163. Հանձնաժողովն իր աշխատանքը սկսում է սույն կարգի 150-րդ կետով սահմանված դիմումը ստանալու օրվանից 7-օրյա ժամկետում:

164. Հանձնաժողովի անդամները, յուրաքանչյուրն իր իրավասությունների մասով, հավաստում են ավարտված շինարարական օբյեկտի համապատասխանությունը նախագծային և նորմատիվատեխնիկական փաստաթղթերի պահանջներին, այդ թվում՝ ըստ անհրաժեշտության, կառուցապատողի մոտ ուսումնասիրում է շինարարության վարման մատյանը և կատարողական ակտերը, փորձարկում ջրամատակարարման, ջրահեռացման, էլեկտրամատակարարման, գազամատակարարման, հեռահաղորդակցության համակարգերի, տեխնոլոգիական սարքավորումների  աշխատանքը և, առարկություն չունենալու դեպքում, ստորագրում հանձնաժողովի ակտը հետևյալ ժամկետներում`

1) միջին ռիսկայնության աստիճանի օբյեկտների համար՝ II (երկրորդ) կատեգորիա՝ 7 օր.
2) միջինից բարձր ռիսկայնության աստիճանի օբեկտների համար՝  III (երրորդ) կատեգորիա՝ 10 օր. 
3) բարձր ռիսկայնության աստիճանի օբյեկտների համար՝  IV (չորրորդ) կատեգորիա՝ 15 օր.
4) բարձրագույն ռիսկայնության աստիճանի օբյեկտների համար՝  V (հինգերորդ) կատեգորիա՝ Հայաստանի Հանրապետության կառավարության որոշմամբ սահմանված ժամկետներում:

165. Հանձնաժողովի ակտը պետք է ստորագրված լինի հանձնաժողովի բոլոր անդամների կողմից, որոնցից յուրաքանչյուրն իր իրավասության սահմաններում պատասխանատվություն է կրում հանձնաժողովի կողմից ընդունված որոշման համար` օրենքով սահմանված կարգով: Ընդ որում՝ նշված ժամկետներում հանձնաժողովի անդամի կողմից  ակտը չստորագրելու և սույն կարգի 166-րդ կետով նախատեսված գրավոր դիտողություն չներկայացնելու կամ թերությունները վերացնելուց հետո 168-րդ կետում նշված ժամկետում ակտը չստորագրելու դեպքերում՝ հանձնաժողովի ակտը համապատասխան անդամի կողմից համարվում է ստորագրված, որի վերաբերյալ իրավասու մարմնի ներկայացուցիչը հանձնաժողովի ակտում կատարում է նշում:

166. Հանձնաժողովի անդամն ակտը չստորագրելու դեպքում հանձնաժողովի նախագահին է գրավոր ներկայացնում է իր իրավասության սահմաններում արված դիտողությունները` նշելով արձանագրված թերությունները և դրանք վերացնելու ժամկետները, որոնք ամփոփվում են հանձնաժողովի նախագահի կողմից և 3-օրյա ժամկետում հանձնվում կառուցապատողին: Ընդ որում՝ թերությունների վերացման համար կառուցապատողին առաջարկված վերջնաժամկետի չափով շինարարության թույլտվությունը համարվում է երկարացված:

167. Նշված թերությունները պետք է վերացվեն կապալի պայմանագրով նախատեսված կարգով` սույն կարգի 166-րդ կետով սահմանված ժամկետում, այլապես ավարտված օբյեկտը հանձնաժողովի կողմից չի ընդունվում: Արձանագրված թերությունները չվերացնելը հանգեցնում է շինարարության թույլտվությամբ սահմանված ժամկետում կառուցապատումը չավարտելու համար օրենքով նախատեսված  հետևանքների:

168. Թերությունները վերացնելուց հետո (դրանց առկայության դեպքում) կառուցապատողն այդ մասին տեղեկացնում է իրավասու մարմնին (N5 Հավելվածի N4-6 ձև), որը եռօրյա ժամկետում հրավիրում է թերություններ արձանագրած հանձնաժողովի անդամին (անդամներին) ավարտված շինարարության ընդունման հանձնաժողովի ակտը ստորագրելու համար:

169. Հանձնաժողովի բոլոր անդամների (այդ թվում` հանձնաժողովի նախագահի) կողմից ստորագրված ընդունող հանձնաժողովի ակտի հիման վրա իրավասու մարմինը եռօրյա ժամկետում ձևակերպում է շահագործման թույլտվությունը` համաձայն N5 Հավելվածի N3-2 ձևի, դրա մասին ծանուցելով կառուցապատողին: Այն դեպքում, եթե հանձնաժողովի որևէ անդամ (անդամներ) դիտողություններ ունենալու հիմքով չի ստորագրում ընդունող հանձնաժողովի ակտը, ապա իրավասու մարմինը մերժում է շահագործման թույլտվության ձևակերպումը, որի մասին եռօրյա ժամկետում ծանուցում է կառուցապատողին: Ընդ որում՝  ընդունող հանձնաժողովի ակտը չստորագրած 144-րդ կետում նշված համապատասխան անձը (անձինք) լրիվ ծավալով պատասխանատվություն են կրում  շահագործման թույլտվությունը  չձևակերպելու համար «Վարչարարության հիմունքների և վարչական վարույթի մասին» ՀՀ օրենքի VII բաժնով նախատեսված վարչարարությամբ պատճառված վնասի համար:

170. Շահագործման թույլտվությունը կազմվում է  4 օրինակից, որոնցից մեկը մնում է իրավասու մարմնի մոտ, մեկական օրինակ եռօրյա ժամկետում տրվում է կառուցապատողին, կապալառուին և Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի տարածքային մարմնին:

171. Պատմամշակութային հուշարձանների ամրակայման, նորոգման և վերականգնման աշխատանքների դեպքում սույն կարգի 170-րդ կետով նշված փաստաթղթերի լրացուցիչ` 5-րդ օրինակը հանձնվում է պատմամշակութային հուշարձանների բնագավառի լիազորված մարմնին` Հայաստանի Հանրապետության կառավարության 2002 թվականի ապրիլի 20-ի N 438 որոշման 96-րդ կետով սահմանված պահանջներին համապատասխան:

172. Իրավասու մարմնի կողմից Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի տարածքային մարմնին տրամադրվող շահագործման թույլտվությանը կցվում են նաև սույն կարգի 150-րդ կետով նշված` ավարտված շինարարական օբյեկտի նկատմամբ իրավունքի պետական գրանցման և (կամ) օբյեկտի շահագործման սահմանափակումը դադարեցնելու համար` կառուցապատողի կողմից ներկայացված փաստաթղթերը:

173. Իրավասու մարմինը շահագործման թույլտվությունը ձևակերպելուց հետո 3-օրյա ժամկետում դրա մասին ծանուցում է համապատասխան մարզպետին (բացառությամբ Երևան քաղաքի) և քաղաքաշինական պետական տեսչությանը` կցելով շահագործման թույլտվության պատճենը:

174. Կառուցապատողի ցանկությամբ քաղաքաշինական համալիրի կազմում ընդգրկված առանձին շենքերի և շինությունների շահագործման ընդունումը կարող է ձևակերպվել ըստ դրանց շինարարության ավարտի:

175. Ձմռան ամիսներին ձևակերպվող շահագործման ակտով կարող է նախատեսվել շինարարության թույլտվություն չպահանջող բարեկարգման աշխատանքները մոտակա գարնանային-ամառային ամիսներին իրականացնելու վերաբերյալ պայման: Այդ աշխատանքներն ավարտվում են շահագործման ակտով սահմանված ժամկետում և ընդունվում կառուցապատողի կողմից իրավասու մարմնի ներկայացուցչի մասնակցությամբ` համապատասխան նշում կատարելով շահագործման թույլտվության մեջ: Սույն կետով նշված աշխատանքները սահմանված ժամկետում չավարտելը  հանգեցնում է շինարարության թույլտվությամբ սահմանված ժամկետում կառուցապատումը չավարտելու համար օրենքով նախատեսված  հետևանքների:

176. Շինարարական կապալի պայմանագրով կարող է նախատեսվել անհատական բնակելի տների և դրանց կից տնտեսական շինությունների, ինչպես նաև առևտրային իրացման նպատակով կառուցվող բազմաբնակարան բնակելի շենքերի, այդ թվում` ներկառուցված ոչ բնակելի տարածքներով, շինարարական աշխատանքների ոչ լրիվ իրականացումը, որի դեպքում շահագործման թույլտվությունը ձևակերպվելուց հետո շինարարարության թույլտվություն չպահանջող ներքին հարդարման աշխատանքները` (N4 Հավելվածի N1 ցանկ) կարող են կատարվել նոր սեփականատիրոջ կողմից, ընդ որում, բազմաբնակարան (կամ բազմաֆունկցիոնալ) բնակելի շենքերի ընդհանուր օգտագործման տարածքների շինարարական աշխատանքները, փոստային բաժանորդային պահարանների տեղադրումն ու ինժեներատեխնոլոգիական սարքավորումների մոնտաժման և գործարկման աշխատանքները պարտադիր պետք է իրականացվեն ամբողջությամբ:

177. Ավարտված շինարարական օբյեկտի շահագործումն իրականացվում է Հայաստանի Հանրապետության օրենսդրությանը և նորմատիվատեխնիկական փաստաթղթերի պարտադիր պահանջներին համապատասխան: 

